ΓΛΩΣΣΑΡΙΟ

Ανακεφαλαιωτικός πίνακας : Πίνακας που υποβάλλεται από κάθε πρόσωπο υποκείμενο στον φόρο το οποίο διαθέτει αριθμό φορολογικού μητρώου/ΦΠΑ και πραγματοποιεί ενδοκοινοτικές παραδόσεις. Ο ανακεφαλαιωτικός πίνακας καταρτίζεται κάθε μήνα και καταγράφει τη συνολική αξία των αγαθών που παραδόθηκαν σε κάθε αγοραστή σε άλλα κράτη μέλη, κατά αντίστοιχο αριθμό φορολογικού μητρώου ΦΠΑ.

Αριθμός φορολογικού μητρώου/ΦΠΑ (ΑΦΜ/ΦΠΑ) : Ατομικός αριθμός που χορηγείται σε κάθε πρόσωπο υποκείμενο στον φόρο που σκοπεύει να πραγματοποιήσει παραδόσεις αγαθών ή παροχές υπηρεσιών, ή να προβεί σε αποκτήσεις αγαθών για επαγγελματικούς σκοπούς. Κάθε αριθμός περιλαμβάνει ένα πρόθεμα από δύο γράμματα, με τα οποία ταυτοποιείται το κράτος μέλος χορήγησης.

ΔΕΤΚ : Διατάξεις εφαρμογής του τελωνειακού κώδικα.

Διαδικασία εκτελωνισμού στον οριζόμενο από τον ενδιαφερόμενο τόπο : Απλουστευμένη διαδικασία σύμφωνα με την οποία ο έμπορος παραλαμβάνει τα αγαθά απευθείας στις εγκαταστάσεις του (ή στον προσδιορισμένο τόπο). Συνήθως, κατατίθεται η τελωνειακή διασάφηση και τα αγαθά τίθενται σε ελεύθερη κυκλοφορία με την καταχώρισή τους στα βιβλία του εμπόρου.

Διοικητική συνεργασία : Ανταλλαγή πληροφοριών μεταξύ των κρατών μελών στο πλαίσιο της οποίας οι φορολογικές αρχές παρέχουν αμοιβαία συνδρομή και συνεργάζονται με την Επιτροπή, δυνάμει του κανονισμού (EΚ) αριθ. 1798/2003 [9999] του Συμβουλίου, προκειμένου να διασφαλίζεται η ορθή εφαρμογή του ΦΠΑ στις παραδόσεις αγαθών και παροχές υπηρεσιών, στην ενδοκοινοτική απόκτηση αγαθών και στις εισαγωγές αγαθών. Οι ανταλλαγές πληροφοριών μεταξύ των κρατών μελών καλύπτουν, κατά κανόνα, όλες τις πληροφορίες που τους επιτρέπουν τον ορθό υπολογισμό του ΦΠΑ, συμπεριλαμβανομένων τυχόν πληροφοριών που αφορούν συγκεκριμένες περιπτώσεις. Πραγματοποιούνται τόσο κατόπιν αιτήσεως όσο και χωρίς προηγούμενη αίτηση.

ΕΔΕ : Ενιαίο διοικητικό έγγραφο.

Ελεύθερη κυκλοφορία : Το καθεστώς των εισαγόμενων από τρίτες χώρες αγαθών, τα οποία έχουν υποβληθεί σε όλες τις διατυπώσεις εισαγωγής που απαιτούνται προκειμένου να είναι δυνατή η πώληση ή η κατανάλωσή τους στην αγορά της ΕΕ.

Ενδοκοινοτική παράδοση αγαθών : Παράδοση αγαθών τα οποία αποστέλλονται ή μεταφέρονται σε προορισμό άλλον από το αντίστοιχο έδαφός τους, αλλά εντός της ΕΕ, από τον πωλητή ή τον αποκτώντα τα αγαθά αυτά ή από άλλο πρόσωπο που ενεργεί για λογαριασμό τους, εφόσον η παράδοση αυτή πραγματοποιείται για άλλον υποκείμενο στον φόρο ή για νομικό πρόσωπο μη υποκείμενο στον φόρο που ενεργεί με αυτή την ιδιότητα σε κράτος μέλος διαφορετικό από το κράτος αναχώρησης της αποστολής ή της μεταφοράς των αγαθών.

Ενδοκοινοτική απόκτηση αγαθών : Η απόκτηση του δικαιώματος να διαθέτει κανείς ως κύριος ενσώματο κινητό αγαθό που αποστέλλεται ή μεταφέρεται στον αποκτώντα το αγαθό, από τον πωλητή ή τον αποκτώντα το αγαθό ή από πρόσωπο που ενεργεί για λογαριασμό τους, σε κράτος μέλος άλλο από το κράτος μέλος από το οποίο αναχώρησε η αποστολή ή η μεταφορά του αγαθού.

Επανεισαγωγή : Θέση σε ελεύθερη κυκλοφορία αγαθών τα οποία είχαν προηγουμένως εξαχθεί προσωρινώς στο πλαίσιο άλλου τελωνειακού καθεστώτος, π.χ. τελειοποίηση προς επανεισαγωγή.

Ίδιοι πόροι που βασίζονται στον ΦΠΑ : Το 2009, οι ίδιοι πόροι που βασίζονταν στον ΦΠΑ ανήλθαν σε 13,7 δισεκατομμύρια ευρώ και αποτελούσαν το 11,7 % των εσόδων της ΕΕ. Οι ίδιοι πόροι ΦΠΑ υπολογίζονται επί μιας εναρμονισμένης βάσης υπολογισμού του ΦΠΑ. Το σημείο εκκίνησης για τον υπολογισμό των ιδίων πόρων που προκύπτουν από τον ΦΠΑ είναι τα συνολικά καθαρά έσοδα ΦΠΑ που εισέπραξε κάθε κράτος μέλος κατά τη διάρκεια δεδομένου έτους. Εάν το ποσό του εισπραχθέντος ΦΠΑ είναι χαμηλότερο λόγω φοροδιαφυγής ή απάτης, αυτό κανονικά προκαλεί μείωση και του ποσού των ιδίων πόρων ΦΠΑ που καταβάλλονται στον προϋπολογισμό της ΕΕ, εκτός εάν οι βάσεις υπολογισμού που λαμβάνονται υπόψη περιορίζονται στο 50 % του ΑΕΕ, όπως συμβαίνει με ορισμένα κράτη μέλη.

Κράτος μέλος εισαγωγής : Το κράτος μέλος στο οποίο τα αγαθά εισάγονται υλικώς στην ΕΕ και τίθενται σε ελεύθερη κυκλοφορία.

Κράτος μέλος προορισμού : Το κράτος μέλος στο οποίο αποστέλλονται ή μεταφέρονται τα αγαθά και το οποίο είναι διαφορετικό από το κράτος μέλος εισαγωγής.

Μεταφορά : Η αποστολή ή μεταφορά αγαθών που πραγματοποιείται από τον εισαγωγέα ή από άλλον που ενεργεί για λογαριασμό του για τις ανάγκες της επιχείρησής του, σε προορισμό εκτός του εδάφους του κράτους μέλους όπου πραγματοποιείται η εισαγωγή, αλλά εντός της ΕΕ.

Ομάδα στρατηγικής για την καταπολέμηση της φοροδιαφυγής (ATFS) : Η ομάδα εμπειρογνωμόνων που δημιουργήθηκε από την Επιτροπή και κράτη μέλη ως ανταπόκριση στα συμπεράσματα του Συμβουλίου ECOFIN της 28ης Nοεμβρίου 2006, με σκοπό τη διεξαγωγή των συζητήσεων τεχνικής φύσεως όσον αφορά τα συμβατικά μέτρα για την ενίσχυση του υφιστάμενου συστήματος ΦΠΑ και την καταπολέμηση της φοροδιαφυγής στον τομέα του ΦΠΑ.

Παράδοση αγαθών : Η διάθεση των αγαθών από τις τελωνειακές αρχές για τους σκοπούς που ορίζει το τελωνειακό καθεστώς στο οποίο υπάγονται.

Προφίλ κινδύνου : Συνδυασμός κριτηρίων κινδύνου και τομέων ελέγχου (π.χ. είδος αγαθών, χώρες προέλευσης), με τα οποία υποδεικνύεται η ύπαρξη κινδύνων και διατυπώνεται πρόταση για την εφαρμογή ελεγκτικού μέτρου. Τα κριτήρια αυτά, όταν αναπτύσσονται σε επίπεδο ΕΕ κατόπιν εφαρμογής ενός κοινού πλαισίου διαχείρισης κινδύνων, είναι γνωστά ως προφίλ κινδύνου της ΕΕ.

Τελωνειακή διασάφηση : Πράξη με την οποία ένα πρόσωπο δηλώνει τη βούλησή του να υπαγάγει αγαθά σε συγκεκριμένο τελωνειακό καθεστώς.

Τελωνειακοί έλεγχοι : Συγκεκριμένες πράξεις των τελωνειακών αρχών, με σκοπό τη διασφάλιση της ορθής εφαρμογής της τελωνειακής νομοθεσίας· οι πράξεις αυτές είναι δυνατό να περιλαμβάνουν εξέταση των αγαθών, επαλήθευση των δεδομένων της διασάφησης, καθώς και της ύπαρξης και της γνησιότητας ηλεκτρονικών ή γραπτών εγγράφων, έλεγχο των λογιστικών και άλλων βιβλίων των επιχειρήσεων, επιθεώρηση των μεταφορικών μέσων, έλεγχο των αποσκευών και άλλες παρόμοιες πράξεις.

ΦΠΑ : Φόρος προστιθέμενης αξίας.

Fiscalis : Κοινοτικό πρόγραμμα δράσης με το οποίο χρηματοδοτούνται πρωτοβουλίες των φορολογικών αρχών για τη βελτίωση της λειτουργίας των φορολογικών συστημάτων στην εσωτερική αγορά μέσω συστημάτων επικοινωνίας και ανταλλαγής πληροφοριών, πολυμερών ελέγχων, ανταλλαγών υπαλλήλων, σεμιναρίων και λοιπών δραστηριοτήτων κατάρτισης.

SCAC : Η μόνιμη επιτροπή διοικητικής συνεργασίας (Standing Committee on Administrative Cooperation, SCAC) αποτελεί κανονιστική επιτροπή δυνάμει του άρθρου 44 του κανονισμού (ΕΚ) αριθ. 1798/2003 του Συμβουλίου, η οποία επικουρεί την Επιτροπή στα ζητήματα που καθορίζονται στον εν λόγω κανονισμό. Αποτελείται από εκπροσώπους των κρατών μελών και σε αυτήν προεδρεύει ο εκπρόσωπος της Επιτροπής.

VIES : Το σύστημα ανταλλαγής πληροφοριών σχετικά με τον ΦΠΑ (VAT Information Exchange System, VIES) είναι ένα ηλεκτρονικό δίκτυο για τη διαβίβαση των πληροφοριών σχετικά με την εγκυρότητα των αριθμών φορολογικού μητρώου ΦΠΑ των εταιρειών με έδρα στα κράτη μέλη. Επιπλέον, οι πληροφορίες σχετικά με τις (απαλλασσόμενες φόρου) ενδοκοινοτικές παραδόσεις τίθενται επίσης στη διάθεση των διοικητικών αρχών των κρατών μελών μέσω του VIES. Οι πληροφορίες που αφορούν δεδομένα σχετικά με την εγγραφή στο φορολογικό μητρώο ΦΠΑ εισάγονται από τις εθνικές διοικητικές αρχές και με αυτές τροφοδοτούνται οι εθνικές βάσεις δεδομένων για άντληση πληροφοριών εξ αποστάσεως. Αυτό ισχύει επίσης για τις ενδοκοινοτικές παραδόσεις που δηλώνονται σε ανακεφαλαιωτικούς πίνακες. Το σύστημα θεσπίστηκε προκειμένου να αντισταθμιστεί η κατάργηση των τελωνειακών διατυπώσεων και ελέγχων.

ΣΥΝΟΨΗ

I. Το τελωνειακό καθεστώς 42 είναι το καθεστώς που χρησιμοποιεί ο εισαγωγέας προκειμένου να επιτύχει απαλλαγή από τον ΦΠΑ, όταν τα εισαγόμενα αγαθά θα μεταφερθούν σε άλλο κράτος μέλος. Ο οφειλόμενος ΦΠΑ καταβάλλεται στο κράτος μέλος προορισμού.

II. Στόχος του ελέγχου του Συνεδρίου ήταν να αξιολογηθεί εάν οι έλεγχοι που αφορούν το τελωνειακό καθεστώς 42 και τις σχετικές διαδικασίες προλαμβάνουν και εντοπίζουν τη φοροδιαφυγή στον τομέα του ΦΠΑ. Ελλοχεύει ο κίνδυνος τα αγαθά που εισάγονται υπό το εν λόγω καθεστώς είτε να μη φορολογηθούν στο κράτος μέλος εισαγωγής είτε να καταναλωθούν στο κράτος μέλος προορισμού χωρίς να επιβληθεί ΦΠΑ. Επομένως, τα κράτη μέλη κινδυνεύουν να έχουν απώλειες εσόδων από τον ΦΠΑ.

III. Οι δραστηριότητες και διαδικασίες ελέγχου των τελωνειακών και φορολογικών αρχών σε ένα κράτος μέλος έχουν άμεσες συνέπειες στο εισόδημα άλλων κρατών μελών. Επίσης, ο μη εισπραχθείς ΦΠΑ επηρεάζει τη σύνθεση και τον τρόπο υπολογισμού των ιδίων πόρων της Ένωσης.

IV. Το Συνέδριο διαπίστωσε ότι η Επιτροπή έλαβε λογικά μέτρα για τη βελτίωση του νομοθετικού πλαισίου, προτείνοντας την τροποποίηση της οδηγίας για τον ΦΠΑ. Ωστόσο, είναι αναγκαία η περαιτέρω βελτίωση του εν λόγω πλαισίου.

V. Το Συνέδριο διαπίστωσε ότι ο έλεγχος του συγκεκριμένου καθεστώτος σε επτά επιλεγμένα κράτη μέλη είναι ανεπαρκής για τους εξής λόγους:

α) οι τελωνειακές αρχές δεν διασφαλίζουν την εγκυρότητα και πληρότητα των βασικών στοιχείων,

β) οι φορολογικές αρχές δεν έχουν στη διάθεσή τους ουσιαστικές πληροφορίες, και

γ) οι φορολογικές αρχές δεν πραγματοποιούν πάντοτε διασταυρωτικούς ελέγχους των βασικών στοιχείων.

VI. Το Συνέδριο διαπίστωσε ότι η εφαρμογή του τελωνειακού καθεστώτος 42 οδήγησε σε σημαντικές απώλειες. Βάσει των αποτελεσμάτων του δοκιμαστικού ελέγχου του, το ύψος των απωλειών, όπως υπολογίστηκε με τη μέθοδο της παρέκτασης, ανέρχεται για το 2009 σε περίπου 2200 εκατομμύρια ευρώ, εκ των οποίων 1800 εκατομμύρια ευρώ αφορούσαν τα επτά επιλεγμένα κράτη μέλη και 400 εκατομμύρια ευρώ τα 21 κράτη μέλη που αποτελούσαν προορισμό των εισαγόμενων αγαθών του δείγματος. Αυτό αντιστοιχεί στο 29 % του θεωρητικά εφαρμοζόμενου ΦΠΑ στη φορολογική βάση όλων των εισαγωγών που πραγματοποιήθηκαν το 2009 υπό το τελωνειακό καθεστώς 42 στα συγκεκριμένα επτά κράτη μέλη της ΕΕ.

VII. Η Επιτροπή πρέπει συγκεκριμένα:

α) να τροποποιήσει τις ΔΕΤΚ ώστε να εφαρμόζεται υποχρεωτικά και με ομοιόμορφο τρόπο η κοινοποίηση βασικών στοιχείων από τον έμπορο προς τις τελωνειακές αρχές όσον αφορά τη διαχείριση της απαλλαγής από τον ΦΠΑ.

β) να ενθαρρύνει το Συμβούλιο να δώσει συνέχεια στην πρότασή της για την τροποποίηση της οδηγίας για τον ΦΠΑ και ο εισαγωγέας να φέρει από κοινού και εις ολόκληρον την ευθύνη για τις απώλειες του ΦΠΑ στο κράτος μέλος προορισμού, εφόσον δεν υπέβαλε εγκαίρως πλήρη ανακεφαλαιωτικό πίνακα ΦΠΑ.

γ) να ενθαρρύνει την αυτόματη επαλήθευση της εγκυρότητας του ΑΦΜ/ΦΠΑ στα συστήματα ηλεκτρονικού εκτελωνισμού των κρατών μελών.

δ) να δημιουργήσει ένα προφίλ κινδύνου της ΕΕ ώστε τα κράτη μέλη να έχουν κοινή προσέγγιση όταν διενεργούν ελέγχους βάσει εγγράφων είτε προσανατολιζόμενους στους κινδύνους είτε τυχαίους στις εισαγωγές που πραγματοποιούνται με το τελωνειακό καθεστώς 42, με σκοπό την επαλήθευση της μεταφοράς σε άλλο κράτος μέλος και των λοιπών όρων απαλλαγής, καθώς και της ορθότητας της φορολογικής βάσης ΦΠΑ.

ε) να διατυπώσει πρόταση τροποποίησης της οδηγίας για τον ΦΠΑ προκειμένου να προσδιορίζονται ξεχωριστά στους ανακεφαλαιωτικούς πίνακες ΦΠΑ των εμπόρων οι ενδοκοινοτικές παραδόσεις που αφορούν εισαγωγές υπό το συγκεκριμένο τελωνειακό καθεστώς, με σκοπό να διευκολύνεται η συμφωνία των τελωνειακών και φορολογικών στοιχείων στο κράτος μέλος εισαγωγής.

στ) να υποβάλει πρόταση ώστε να θεσπιστεί η άμεση αυτόματη ανταλλαγή πληροφοριών μεταξύ των τελωνειακών αρχών του κράτους μέλους εισαγωγής και των φορολογικών αρχών του κράτους μέλους προορισμού όταν πρόκειται για πράξεις στο πλαίσιο του τελωνειακού καθεστώτος 42 που ενέχουν κίνδυνο.

ΕΙΣΑΓΩΓΗ

1. Το τελωνειακό καθεστώς 42 είναι το καθεστώς που χρησιμοποιεί ο έμπορος προκειμένου να επιτύχει απαλλαγή από τον ΦΠΑ όταν τα αγαθά που εισάγονται από τρίτες χώρες στο κράτος μέλος εισαγωγής πρόκειται να μεταφερθούν σε άλλο κράτος μέλος [1]. Ο οφειλόμενος ΦΠΑ καταβάλλεται στο τελευταίο, ήτοι στο κράτος μέλος προορισμού.

2. Απουσία των κατάλληλων ελέγχων, ελλοχεύει ο κίνδυνος τα αγαθά να παραμείνουν στο κράτος μέλος εισαγωγής χωρίς να εισπραχθεί ο ΦΠΑ ή να καταναλωθούν στο κράτος μέλος προορισμού χωρίς να επιβληθεί ΦΠΑ στο κράτος αυτό.

3. Η ορθή εφαρμογή του τελωνειακού καθεστώτος 42 εξαρτάται από τα εξής:

α) Ο εισαγωγέας [2] πρέπει να παρέχει πλήρεις και έγκυρες πληροφορίες για τον ΦΠΑ στη διασάφηση εισαγωγής.

β) Οι τελωνειακές αρχές πρέπει να ελέγχουν τις πληροφορίες αυτές προτού παραδώσουν τα αγαθά.

γ) Στη συνέχεια, οι πληροφορίες αποστέλλονται στις φορολογικές αρχές.

δ) Οι φορολογικές αρχές αντιπαραβάλλουν τις πληροφορίες αυτές με τις πληροφορίες που περιλαμβάνει ο ανακεφαλαιωτικός πίνακας ΦΠΑ που υπέβαλε ο εισαγωγέας. Ο πίνακας αυτός απαριθμεί όλες τις πωλήσεις του εισαγωγέα σε άλλα κράτη μέλη.

ε) Οι πληροφορίες αυτές κοινοποιούνται στις φορολογικές αρχές των άλλων κρατών μελών μέσω του συστήματος ανταλλαγής πληροφοριών σχετικά με τον ΦΠΑ (VIES).

στ) Οι φορολογικές αρχές στο κράτος μέλος προορισμού εξασφαλίζουν την επιβολή ΦΠΑ στο κράτος αυτό, συγκρίνοντας τις δηλώσεις ΦΠΑ του αποκτώντα με τις πληροφορίες που είναι διαθέσιμες στο VIES.

4. Η διαδικασία αυτή απεικονίζεται στο διάγραμμα και το νομικό πλαίσιο που διέπει τη διαδικασία αυτή παρουσιάζεται στο παράρτημα I.

ΔΙΑΓΡΑΜΜΑ

ΔΙΑΓΡΑΜΜΑ ΡΟΗΣ ΜΙΑΣ ΕΙΣΑΓΩΓΗΣ ΣΥΜΦΩΝΑ ΜΕ ΤΟ ΤΕΛΩΝΕΙΑΚΟ ΚΑΘΕΣΤΩΣ 42

+++++ TIFF +++++

5. Η φοροδιαφυγή στον τομέα του ΦΠΑ επηρεάζει τα οικονομικά συμφέροντα των κρατών μελών. Έχει αντίκτυπο στον προϋπολογισμό της ΕΕ, καθώς έχει ως αποτέλεσμα τη μείωση των ιδίων πόρων βάσει του ΦΠΑ. Η απώλεια αυτή αντισταθμίζεται από τον ίδιο πόρο ΑΕΕ, με συνέπεια τη στρέβλωση των συνεισφορών των επιμέρους κρατών μελών στον προϋπολογισμό της ΕΕ. Εκτός αυτού, η φορολογική απάτη υπονομεύει τη λειτουργία της εσωτερικής αγοράς και παρακωλύει τον θεμιτό ανταγωνισμό. Στο πλαίσιο περιγράφεται μια χαρακτηριστική, μολονότι φανταστική, δόλια χρήση του τελωνειακού καθεστώτος 42.

ΠΛΑΙΣΙΟ

ΧΑΡΑΚΤΗΡΙΣΤΙΚΗ, ΑΛΛΑ ΦΑΝΤΑΣΤΙΚΗ, ΔΟΛΙΑ ΧΡΗΣΗ ΤΟΥ ΤΕΛΩΝΕΙΑΚΟΥ ΚΑΘΕΣΤΩΤΟΣ 42

Ένα σκάφος αναψυχής, αξίας 6,6 εκατομμυρίων ευρώ, εισάγεται στο κράτος μέλος 1 στο πλαίσιο του τελωνειακού καθεστώτος 42 με δηλωμένη άμεση παράδοσή του στο κράτος μέλος 2. Έπειτα από τρία έτη, οι τελωνειακές αρχές του κράτους μέλους 1 επιθεωρούν το σκάφος αναψυχής στο έδαφός τους και διαπιστώνουν από το ημερολόγιο του πλοίου ότι αυτό ουδέποτε κατέπλευσε στο κράτος μέλος 2. Οι πληροφορίες που απέστειλαν οι φορολογικές αρχές του κράτους μέλους 2 δεικνύουν ότι ο δηλωθείς αποκτών στο εν λόγω κράτος μέλος δεν κατέβαλε τον ΦΠΑ. Το ποσό φοροδιαφυγής του ΦΠΑ στο κράτος μέλος 1 ανέρχεται σε 1,3 εκατομμύρια ευρώ.

ΕΜΒΕΛΕΙΑ ΚΑΙ ΤΡΟΠΟΣ ΠΡΟΣΕΓΓΙΣΗΣ ΤΟΥ ΕΛΕΓΧΟΥ

ΕΡΩΤΗΜΑΤΑ ΤΟΥ ΕΛΕΓΧΟΥ

6. Κύριος στόχος του ελέγχου ήταν να αξιολογηθεί εάν η Επιτροπή και τα κράτη μέλη έχουν δημιουργήσει ένα αποτελεσματικό ρυθμιστικό και ελεγκτικό πλαίσιο όσον αφορά το εν λόγω καθεστώς και εάν οι έλεγχοι αυτοί προλαμβάνουν και εντοπίζουν τη φοροδιαφυγή στον τομέα του ΦΠΑ.

7. Το βασικό ερώτημα ελέγχου σε επίπεδο Επιτροπής ήταν κατά πόσο υφίσταται ένα ορθό κανονιστικό πλαίσιο για την καταπολέμηση της φοροδιαφυγής στον τομέα του ΦΠΑ υπό το τελωνειακό καθεστώς 42.

8. Σε επίπεδο κράτους μέλους, μέσω του ελέγχου αξιολογήθηκε εάν οι εθνικές τελωνειακές και φορολογικές αρχές διενεργούν αποτελεσματικούς ελέγχους σχετικά με το εν λόγω καθεστώς.

ΕΜΒΕΛΕΙΑ ΚΑΙ ΤΡΟΠΟΣ ΠΡΟΣΕΓΓΙΣΗΣ ΤΟΥ ΕΛΕΓΧΟΥ

9. Το Συνέδριο σχεδίασε ένα ελεγκτικό μοντέλο (παράρτημα II), το οποίο βασίστηκε σε μεγάλο βαθμό στις συστάσεις περί βέλτιστης πρακτικής της ομάδας σχεδίου Fiscalis αριθ. 29 [3]. Η εφαρμογή αυτού του ελεγκτικού μοντέλου συμβάλλει στη χρηστή διαχείριση της εν λόγω απαλλαγής από τον ΦΠΑ. Το Συνέδριο προέβη σε αξιολόγηση του κανονιστικού πλαισίου που έχει δημιουργήσει η Επιτροπή. Αξιολόγησε, επίσης, τον τρόπο με τον οποίο λειτουργούν οι προσεγγίσεις ελέγχου σε επτά επιλεγμένα κράτη μέλη [4] σε σύγκριση με το ελεγκτικό μοντέλο του Συνεδρίου. Από τις αναφορές των συγκεκριμένων κρατών μελών προκύπτει ότι η συνδυασμένη φορολογική βάση των εισαγόμενων αγαθών υπό το τελωνειακό καθεστώς 42 υπερέβη, το 2009, τα 40 δισεκατομμύρια ευρώ και αντιστοιχούσε στο 68 % της αξίας των εισαγωγών της ΕΕ το 2009 στο πλαίσιο του εν λόγω καθεστώτος.

10. Η αξιολόγηση αυτή πραγματοποιήθηκε με δοκιμαστικό έλεγχο τυχαίου δείγματος τουλάχιστον 30 εισαγωγών ανά κράτος μέλος (219 συνολικά), οι οποίες πραγματοποιήθηκαν το 2009 στο πλαίσιο του τελωνειακού καθεστώτος 42.

11. Το Συνέδριο επιδίωξε, επίσης, να επιβεβαιώσει κατά πόσον επιβλήθηκε πράγματι ο ΦΠΑ στα 21 κράτη μέλη προορισμού [5] των εισαγόμενων αγαθών του δείγματος.

ΠΑΡΑΤΗΡΗΣΕΙΣ

Η ΕΠΙΤΡΟΠΗ ΠΡΟΤΕΙΝΕ ΒΕΛΤΙΩΣΕΙΣ ΣΤΟ ΚΑΝΟΝΙΣΤΙΚΟ ΠΛΑΙΣΙΟ ΤΗΣ ΕΕ, ΑΛΛΑ ΑΠΑΙΤΟΥΝΤΑΙ ΠΕΡΑΙΤΕΡΩ ΕΝΕΡΓΕΙΕΣ

12. Η Επιτροπή έχει [6] ως ειδικό στόχο "τη δημιουργία πλαισίου για τις φορολογικές αρχές της ΕΕ, το οποίο να τους επιτρέπει να καταπολεμούν αποτελεσματικά τις περιπτώσεις απάτης με σκοπό την αύξηση των εισοδημάτων τους". Όσον αφορά τον τελωνειακό τομέα, ένας από τους ειδικούς στόχους της είναι "να διασφαλίζει την αποτελεσματική διαχείριση της τελωνειακής ένωσης προς όφελος των ευρωπαίων πολιτών, των οικονομικών φορέων και των τελωνειακών υπηρεσιών, εξασφαλίζοντας την ομοιόμορφη εφαρμογή της νομοθεσίας, την ίση μεταχείριση των οικονομικών φορέων και τη μεγαλύτερη μηχανοργάνωση". Το Συνέδριο εξέτασε τις δραστηριότητες που πραγματοποίησε η Επιτροπή, προκειμένου να επιτύχει τους στόχους αυτούς στο πλαίσιο του τελωνειακού καθεστώτος 42.

13. Η Επιτροπή ενθάρρυνε την ανταλλαγή βέλτιστων πρακτικών σχετικά με τον έλεγχο του συγκεκριμένου καθεστώτος χρησιμοποιώντας τα διαθέσιμα φόρα [7] και πρότεινε τη βελτίωση του νομοθετικού πλαισίου, λαμβάνοντας την πρωτοβουλία για την τροποποίηση του άρθρου 143 της οδηγίας για τον ΦΠΑ. Με την τροποποίηση αυτή, από την 1η Ιανουαρίου 2011 καθίστανται υποχρεωτικές η κοινοποίηση του ΑΦΜ/ΦΠΑ και η απόδειξη της σκοπούμενης μεταφοράς σε άλλο κράτος μέλος, στοιχεία ουσιαστικά για τη διαχείριση εκ μέρους των τελωνειακών αρχών αυτής της απαλλαγής από τον ΦΠΑ [8]. Εντούτοις, οι εν λόγω απαιτήσεις της τροποποιημένης οδηγίας είχαν ήδη τεθεί σε ισχύ από το 2009 στα επτά επιλεγμένα κράτη μέλη βάσει των εθνικών τελωνειακών διατάξεων.

ΤΟ ΚΑΝΟΝΙΣΤΙΚΟ ΠΛΑΙΣΙΟ ΔΕΝ ΔΙΑΣΦΑΛΙΖΕΙ ΟΤΙ ΟΙ ΤΕΛΩΝΕΙΑΚΕΣ ΑΡΧΕΣ ΤΩΝ ΚΡΑΤΩΝ ΜΕΛΩΝ ΔΙΑΧΕΙΡΙΖΟΝΤΑΙ ΜΕ ΕΝΙΑΙΟ ΚΑΙ ΟΡΘΟ ΤΡΟΠΟ ΑΥΤΗ ΤΗΝ ΑΠΑΛΛΑΓΗ ΑΠΟ ΤΟΝ ΦΠΑ …

14. Οι τελωνειακές αρχές των 27 κρατών μελών πρέπει να λειτουργούν ως "ενιαία αρχή" και οι οικονομικοί φορείς που εισάγουν αγαθά υπό το τελωνειακό καθεστώς 42 πρέπει να χαίρουν ίσης μεταχείρισης ανεξαρτήτως του κράτους μέλους στο οποίο πραγματοποιείται η εισαγωγή.

15. Η τελωνειακή νομοθεσία [9] δεν έχει τροποποιηθεί ώστε να αντικατοπτρίζει τις νέες απαιτήσεις της οδηγίας για τον ΦΠΑ. Κατά συνέπεια, δεν διασφαλίζεται η ενιαία εφαρμογή εκ μέρους των τελωνειακών αρχών της κοινοποίησης των πληροφοριών που προβλέπει το σημείο 13.

16. Οι θέσεις τις οποίες πρέπει να συμπληρώσει ο εισαγωγέας στην τελωνειακή διασάφηση εισαγωγής (γνωστή συνήθως ως ΕΔΕ) προκειμένου να δηλώσει τον σχετικό ΑΦΜ/ΦΠΑ χρησιμοποιούνται με διαφορετικό τρόπο στα κράτη μέλη. Η εν λόγω έλλειψη τυποποιημένης διαδικασίας προκαλεί διοικητικό φόρτο σε εισαγωγείς που ασκούν τις δραστηριότητές τους σε περισσότερα από ένα κράτη μέλη. Σύμφωνα με τις ΔΕΤΚ, δεν απαιτείται η αναφορά του κωδικού της χώρας προορισμού και άλλα στοιχεία που να αποδεικνύουν τη σκοπούμενη μεταφορά σε άλλο κράτος μέλος.

17. Η οδηγία για τον ΦΠΑ απαιτεί από τον εισαγωγέα, ως προϋπόθεση για την απαλλαγή, να κοινοποιεί τον ΑΦΜ/ΦΠΑ κατά τη χρονική στιγμή της εισαγωγής. Εντούτοις, βάσει της τελωνειακής νομοθεσίας, δεν απαιτείται η κοινοποίηση του ΑΦΜ/ΦΠΑ κατά τη χρονική στιγμή της εισαγωγής όταν χρησιμοποιείται η διαδικασία εκτελωνισμού στον οριζόμενο από τον ενδιαφερόμενο τόπο. Στο πλαίσιο της εν λόγω απλουστευμένης διαδικασίας, ο ΑΦΜ/ΦΠΑ κοινοποιείται μόνο σε μεταγενέστερο στάδιο, όταν έχουν παραδοθεί τα αγαθά.

… ΚΑΙ ΤΟ ΚΑΝΟΝΙΣΤΙΚΟ ΠΛΑΙΣΙΟ ΔΕΝ ΔΙΑΣΦΑΛΙΖΕΙ ΟΤΙ ΟΙ ΠΛΗΡΟΦΟΡΙΕΣ ΠΟΥ ΑΦΟΡΟΥΝ ΑΥΤΕΣ ΤΙΣ ΠΡΑΞΕΙΣ ΤΙΘΕΝΤΑΙ ΠΑΝΤΟΤΕ ΣΤΗ ΔΙΑΘΕΣΗ ΤΩΝ ΦΟΡΟΛΟΓΙΚΩΝ ΑΡΧΩΝ ΤΟΥ ΚΡΑΤΟΥΣ ΜΕΛΟΥΣ ΠΡΟΟΡΙΣΜΟΥ

18. Η ταχεία κοινοποίηση πληροφοριών στις φορολογικές αρχές του κράτους μέλους προορισμού όσον αφορά τις ενδοκοινοτικές παραδόσεις αγαθών κατόπιν εισαγωγών υπό το τελωνειακό καθεστώς 42 είναι ουσιαστικής σημασίας για τον έγκαιρο εντοπισμό της φοροδιαφυγής στον τομέα του ΦΠΑ.

19. Το Συμβούλιο, με πρωτοβουλία της Επιτροπής, μείωσε την περίοδο αναφοράς των ανακεφαλαιωτικών πινάκων και τα χρονικά όρια για τη σχετική ανταλλαγή πληροφοριών μεταξύ των κρατών μελών. Συνεπεία αυτού, από την αρχή του 2010, οι ανακεφαλαιωτικοί πίνακες υποβάλλονται κάθε μήνα [10], ενώ έχει οριστεί προθεσμία ενός μηνός για την ανταλλαγή τους μεταξύ των κρατών μελών [11]. Αυτό εφαρμόζεται σε έξι από τα κράτη μέλη που ελέγχθηκαν. Εντούτοις, δεν κατέστη δυνατό για την Επιτροπή να αποφύγει την κατάσταση που διαπίστωσε το Συνέδριο στη Δανία, όπου οι έμποροι εξακολουθούν και υποβάλλουν το 2011 ανακεφαλαιωτικούς πίνακες ΦΠΑ ανά τρίμηνο.

20. Το Συμβούλιο δεν έχει δώσει ακόμη συνέχεια στην προτεινόμενη από την Επιτροπή τροποποίηση της οδηγίας για τον ΦΠΑ, προκειμένου ο έμπορος να φέρει από κοινού και εις ολόκληρον την ευθύνη για τις απώλειες του ΦΠΑ, οι οποίες προκύπτουν όταν ο τελευταίος δεν υποβάλλει ανακεφαλαιωτικό πίνακα ΦΠΑ. Η μη υποβολή ανακεφαλαιωτικού πίνακα ΦΠΑ δεν επιτρέπει στις πληροφορίες που αφορούν τις πράξεις αυτές να γίνονται γνωστές στο κράτος μέλος προορισμού.

21. Κατά την άποψη του Συνεδρίου, όταν οι τελωνειακές αρχές του κράτους μέλους εισαγωγής θεωρούν την εισαγωγή ως ιδιαιτέρως επικίνδυνη [12], πρέπει να αποστέλλουν αμέσως μετά την εισαγωγή τον ΑΦΜ/ΦΠΑ και τη φορολογική βάση ΦΠΑ απευθείας στις φορολογικές αρχές του κράτους μέλους προορισμού, εν είδει "συστήματος έγκαιρης προειδοποίησης".

22. Τέτοιου είδους σύστημα δεν υφίσταται για τις εισαγωγές με το συγκεκριμένο καθεστώς, μολονότι το Συμβούλιο ζήτησε από την Επιτροπή να διατυπώσει την αναγκαία νομοθετική πρόταση έως το τέλος του 2010 [13].

23. Η Επιτροπή εξέδωσε κατευθυντήριες οδηγίες προς τις τελωνειακές αρχές για τον έλεγχο αυτών των εισαγωγών. Αυτές οι κατευθυντήριες οδηγίες συμβουλεύουν τις τελωνειακές αρχές να χρησιμοποιούν την "αμοιβαία συνδρομή" προκειμένου να ζητούν περαιτέρω πληροφορίες από άλλα κράτη μέλη, αντί να χρησιμοποιούν τις ισχύουσες ρυθμίσεις σχετικά με τη διοικητική συνεργασία [14].

24. Συνεπεία αυτού, οι τελωνειακές αρχές δύο ελεγχθέντων κρατών μελών [15] υπέβαλλαν αιτήσεις αμοιβαίας συνδρομής [16] στους ομολόγους τους στο κράτος μέλος τελικού προορισμού, όταν είχαν αμφιβολίες για το κατά πόσον μεταφέρθηκαν τα αγαθά στο κράτος μέλος τελικού προορισμού. Όμως, παράλληλα θα έπρεπε να είχαν χρησιμοποιήσει τις ρυθμίσεις διοικητικής συνεργασίας στον τομέα του ΦΠΑ. Στο πλαίσιο της αμοιβαίας συνδρομής, οι τελωνειακές αρχές δεν αποστέλλουν οπωσδήποτε τις πληροφορίες στις φορολογικές αρχές, επομένως είναι υπαρκτός ο κίνδυνος οι τελευταίες να μη γνωρίζουν ότι τα αγαθά παραμένουν αφορολόγητα στο έδαφός τους.

Ο ΕΛΕΓΧΟΣ ΣΤΑ ΚΡΑΤΗ ΜΕΛΗ ΕΙΝΑΙ ΑΝΕΠΑΡΚΗΣ …

25. Βάσει των παραπάνω, καταδεικνύεται ότι το κανονιστικό πλαίσιο πρέπει να βελτιωθεί περαιτέρω, διότι δεν διασφάλιζε πλήρως ότι οι ορθές πληροφορίες γίνονται γνωστές στις φορολογικές αρχές του κράτους μέλους προορισμού. Τα κράτη μέλη είναι πρωταρχικώς υπεύθυνα για την πρόληψη, την αποτροπή, τον εντοπισμό και τη διόρθωση των περιπτώσεων απάτης που αφορούν τον ΦΠΑ. Στην περίπτωση του τελωνειακού καθεστώτος 42, οι ενέργειες ενός κράτους μέλους μπορούν να έχουν άμεση επίδραση στον ΦΠΑ που εισπράττει άλλο κράτος μέλος.

26. Κατωτέρω, περιγράφεται ο τρόπος με τον οποίο εκπληρώνουν τις υποχρεώσεις τους τα επτά κράτη μέλη, τις ρυθμίσεις των οποίων σχετικά με το τελωνειακό καθεστώς 42 έλεγξε το Συνέδριο. Οι παρατηρήσεις βασίζονται στα εξής:

α) σύγκριση μεταξύ των ρυθμίσεων των κρατών μελών και του ελεγκτικού μοντέλου του Συνεδρίου (βλέπε παράρτημα III),

β) ανάλυση της τήρησης από τα κράτη μέλη των ουσιαστικών απαιτήσεων του συγκεκριμένου καθεστώτος (βλέπε παράρτημα IV),

γ) πληροφορίες από τα 21 κράτη μέλη προορισμού (βλέπε υποσημείωση 6) σχετικά με το αν επιβλήθηκε ΦΠΑ στο έδαφός τους (βλέπε παράρτημα V).

ΟΙ ΤΕΛΩΝΕΙΑΚΕΣ ΑΡΧΕΣ ΣΤΑ ΕΛΕΓΧΘΕΝΤΑ ΚΡΑΤΗ ΜΕΛΗ ΔΕΝ ΔΙΑΣΦΑΛΙΖΟΥΝ ΤΗΝ ΕΓΚΥΡΟΤΗΤΑ ΚΑΙ ΠΛΗΡΟΤΗΤΑ ΤΩΝ ΣΤΟΙΧΕΙΩΝ ΟΥΤΕ ΤΗΝ ΠΛΗΡΩΣΗ ΑΛΛΩΝ ΟΡΩΝ ΑΠΑΛΛΑΓΗΣ ΑΠΟ ΤΟΝ ΦΠΑ

ΟΙ ΕΙΣΑΓΩΓΕΙΣ ΠΡΕΠΕΙ ΝΑ ΠΑΡΕΧΟΥΝ ΣΤΙΣ ΤΕΛΩΝΕΙΑΚΕΣ ΑΡΧΕΣ ΕΓΚΥΡΟ ΑΦΜ/ΦΠΑ ΚΑΤΑ ΤΟΝ ΧΡΟΝΟ ΤΗΣ ΕΙΣΑΓΩΓΗΣ

27. Εάν ο ΑΦΜ/ΦΠΑ παρασχεθεί, οι τελωνειακές αρχές δεν μπορούν να γνωστοποιήσουν στις φορολογικές αρχές του κράτους μέλους εισαγωγής την εισαγωγή στο πλαίσιο αυτού του καθεστώτος. Εάν ο αριθμός αυτός δεν είναι έγκυρος, οι πληροφορίες που αφορούν τις πράξεις αυτές δεν γίνονται δεκτές από το VIES και, επομένως, δεν καθίστανται γνωστές στις φορολογικές αρχές του κράτους μέλους προορισμού.

28. Το 2009, η αναφορά του ΑΦΜ/ΦΠΑ στο ΕΔΕ ήταν ήδη υποχρεωτική στα επτά επιλεγμένα κράτη μέλη, σύμφωνα με τις εθνικές τελωνειακές διατάξεις τους. Ωστόσο, σε πολλές περιπτώσεις, ο ΑΦΜ/ΦΠΑ του εισαγωγέα δεν αναφερόταν στο ΕΔΕ στην Ισπανία, τη Γαλλία και την Αυστρία, ενώ ο ΑΦΜ/ΦΠΑ του τελικού αποδέκτη των αγαθών δεν εμφανιζόταν στο ΕΔΕ σε όλες τις επιλεγείσες εισαγωγές του δείγματος στο Βέλγιο, τη Δανία και τη Γαλλία (βλέπε σημεία 1 και 3 του παραρτήματος III).

29. Το σύστημα ηλεκτρονικού εκτελωνισμού διενεργεί αυτόματη εξακρίβωση στο VIES της εγκυρότητας του ΑΦΜ/ΦΠΑ του εισαγωγέα μόνο στη Δανία και τη Σλοβενία. Η ίδια εξακρίβωση διενεργείται μόνο σχετικά με τον ΑΦΜ/ΦΠΑ του τελικού αποδέκτη στην Ισπανία. Ωστόσο, αυτή η εξακρίβωση δεν διενεργείται σε κανένα από τα κράτη μέλη όπου πραγματοποιήθηκε επίσκεψη πριν από τη θέση των αγαθών σε ελεύθερη κυκλοφορία, όταν εισάγονται με τη διαδικασία εκτελωνισμού στον οριζόμενο από τον ενδιαφερόμενο τόπο. Στο Βέλγιο, ήταν δυνατή η εισαγωγή αγαθών με το τελωνειακό καθεστώς 42 με την αναφορά στο ΕΔΕ εικονικού ΑΦΜ/ΦΠΑ (βλέπε σημεία 2, 3 και 4 του παραρτήματος III).

30. Συνεπεία αυτού, διαπιστώθηκαν περιπτώσεις στις οποίες ο ΑΦΜ/ΦΠΑ του εισαγωγέα δεν ήταν έγκυρος κατά τον χρόνο της εισαγωγής και αυτό διαπιστώθηκε σε 17 από τις 219 εισαγωγές του δείγματος. Οι εν λόγω εισαγωγές πραγματοποιήθηκαν στην Ισπανία και την Αυστρία (βλέπε σημείο 1 του παραρτήματος IV). Ο ΑΦΜ/ΦΠΑ του τελικού αποδέκτη δεν ήταν έγκυρος κατά τη χρονική στιγμή της εισαγωγής σε άλλες 12 από τις 219 εισαγωγές του δείγματος. Οι εισαγωγές αυτές πραγματοποιήθηκαν στο Βέλγιο, τη Δανία, τη Γαλλία και την Αυστρία (βλέπε σημείο 2 του παραρτήματος IV).

ΤΑ ΑΓΑΘΑ ΠΡΕΠΕΙ ΝΑ ΕΧΟΥΝ ΑΠΟΜΑΚΡΥΝΘΕΙ ΥΛΙΚΩΣ ΑΠΟ ΤΟ ΚΡΑΤΟΣ ΜΕΛΟΣ ΕΙΣΑΓΩΓΗΣ

31. Κατά τη στιγμή της εισαγωγής, πρέπει να έχει ήδη βεβαιωθεί ότι τα αγαθά πρόκειται να μεταφερθούν από το κράτος μέλος εισαγωγής σε άλλο κράτος μέλος. Σύμφωνα με την άποψη του Συνεδρίου [17] τα αγαθά πρέπει να μεταφερθούν μετά την εισαγωγή χωρίς να υποστούν επεξεργασία η οποία να μεταβάλλει τη φύση τους. Ο εισαγωγέας πρέπει, όταν του ζητηθεί, να παράσχει στις τελωνειακές αρχές απόδειξη ότι τα εισαγόμενα αγαθά πρόκειται να μεταφερθούν (για παράδειγμα τον αριθμό εγγράφου μεταφοράς). Αυτό εξασφαλίζεται με την αναφορά των στοιχείων αυτών στο ΕΔΕ, καθώς και αναγραφή σε αυτό του κώδικα της χώρας προορισμού.

32. Το ΕΔΕ είχε γίνει δεκτό παρόλο που δεν περιλάμβανε απόδειξη της σκοπούμενης μεταφοράς σε άλλο κράτος μέλος σε 205 από τις 219 εισαγωγές του δείγματος. Ακόμη και στην Ισπανία, όπου είναι υποχρεωτική η καταγραφή στο ΕΔΕ του αριθμού του εγγράφου μεταφοράς στο κράτος μέλος προορισμού, ο αριθμός αυτός απουσίαζε σε 20 από τις 30 ελεγχθείσες εισαγωγές (βλέπε σημεία 5 και 6 του παραρτήματος III).

33. Όπως έχει αποφανθεί το Δικαστήριο [18], η απαλλαγή από τον ΦΠΑ κατά τις ενδοκοινοτικές παραδόσεις αγαθών εφαρμόζεται μόνο όταν ο εισαγωγέας καταδεικνύει ότι τα αγαθά έχουν απομακρυνθεί υλικώς από το κράτος μέλος εισαγωγής.

34. Σε 36 από τις 219 εισαγωγές του δείγματος, ο εισαγωγέας δεν παρείχε απόδειξη ότι τα αγαθά είχαν απομακρυνθεί υλικώς από το έδαφος του κράτους μέλους εισαγωγής. Αυτό ίσχυε, ιδίως, στο Βέλγιο (βλέπε σημείο 3 του παραρτήματος IV). Πέραν αυτού, σε δύο περιπτώσεις στο Βέλγιο και σε μία περίπτωση στην Ισπανία, τα αγαθά που δηλώθηκαν ήταν τμήματα αυτοκινήτων, ενώ τα αγαθά που παραδόθηκαν στο κράτος μέλος προορισμού ήταν ολοκληρωμένα αυτοκίνητα. Σε τέτοιες περιπτώσεις, είναι πολύ δύσκολο να διασφαλιστεί ότι πράγματι όλα τα εισαγόμενα αγαθά μεταφέρθηκαν στο άλλο κράτος μέλος (βλέπε σημείο 4 του παραρτήματος IV).

ΟΙ ΚΑΤΑΣΤΑΛΤΙΚΟΙ ΕΛΕΓΧΟΙ ΔΙΑΣΦΑΛΙΖΟΥΝ ΣΕ ΜΕΓΑΛΥΤΕΡΟ ΒΑΘΜΟ ΟΤΙ ΠΛΗΡΟΥΝΤΑΙ ΟΙ ΟΡΟΙ ΑΠΑΛΛΑΓΗΣ

35. Οι κατασταλτικοί έλεγχοι, είτε τυχαίοι είτε προσανατολιζόμενοι στους κινδύνους σχετικά με την πλήρωση των ανωτέρω και άλλων όρων απαλλαγής από τον ΦΠΑ (βλέπε σημεία 1 έως 5 του παραρτήματος IV), συμβάλλουν στη διασφάλιση της είσπραξης του φόρου. Τέτοιου είδους έλεγχοι απουσίαζαν στο Βέλγιο και τη Δανία (βλέπε σημείο 9 του παραρτήματος III).

ΟΥΣΙΑΣΤΙΚΕΣ ΠΛΗΡΟΦΟΡΙΕΣ ΔΕΝ ΓΝΩΣΤΟΠΟΙΟΥΝΤΑΙ

ΤΑ ΣΤΟΙΧΕΙΑ ΠΟΥ ΑΦΟΡΟΥΝ ΤΙΣ ΕΙΣΑΓΩΓΕΣ ΣΤΟ ΠΛΑΙΣΙΟ ΤΟΥ ΤΕΛΩΝΕΙΑΚΟΥ ΚΑΘΕΣΤΩΤΟΣ 42 ΠΡΕΠΕΙ ΝΑ ΚΑΘΙΣΤΑΝΤΑΙ ΔΙΑΘΕΣΙΜΑ ΣΤΙΣ ΦΟΡΟΛΟΓΙΚΕΣ ΑΡΧΕΣ ΤΟΥ ΚΡΑΤΟΥΣ ΜΕΛΟΥΣ ΕΙΣΑΓΩΓΗΣ

36. Οι σχετικές πληροφορίες που καταχωρίζονται στο ηλεκτρονικό σύστημα εκτελωνισμού πρέπει, κατά την άποψη του Συνεδρίου, να αποστέλλονται αυτόματα στις φορολογικές αρχές του κράτους μέλους εισαγωγής. Όλες οι επιλεγείσες εισαγωγές του δείγματος είχαν γνωστοποιηθεί στις φορολογικές αρχές σε πέντε [19] από τα επτά κράτη μέλη που ελέγχθηκαν, αλλά όχι στην Αυστρία και, ιδίως, στη Γαλλία (βλέπε σημείο 10 του παραρτήματος III). Εντούτοις, η χρησιμότητα των στοιχείων που διαβιβάστηκαν ήταν εξαιρετικά περιορισμένη στο Βέλγιο και τη Σουηδία.

37. Το Συνέδριο διαπίστωσε ότι στο Βέλγιο υπάρχουν περιπτώσεις κατά τις οποίες στο ΕΔΕ καταγράφεται μόνο ένα στοιχείο για τα αγαθά που προορίζονται για περαιτέρω αποστολή σε άλλα κράτη μέλη, χωρίς να αναλύεται το ποσό που αφορά καθένα εξ αυτών. Η κατάσταση αυτή δεν επιτρέπει στις φορολογικές αρχές να πραγματοποιούν χρήσιμες συγκρίσεις μεταξύ των στοιχείων που λαμβάνουν από τις τελωνειακές αρχές και του ανακεφαλαιωτικού πίνακα ΦΠΑ.

38. Στη Σουηδία, οι φορολογικές αρχές δεν ήταν σε θέση να εντοπίσουν τον ΑΦΜ/ΦΠΑ του φορολογικού αντιπροσώπου στις πληροφορίες που έλαβαν από τις τελωνειακές αρχές. Και σε αυτή την περίπτωση, δεν είναι δυνατό να πραγματοποιηθεί συγκριτική ανάλυση των τελωνειακών στοιχείων με τον ανακεφαλαιωτικό πίνακα ΦΠΑ.

ΟΙ ΕΝΔΟΚΟΙΝΟΤΙΚΕΣ ΠΑΡΑΔΟΣΕΙΣ ΠΡΕΠΕΙ ΝΑ ΑΝΑΦΕΡΟΝΤΑΙ ΣΤΟΝ ΑΝΑΚΕΦΑΛΑΙΩΤΙΚΟ ΠΙΝΑΚΑ ΦΠΑ ΚΑΙ ΟΙ ΠΛΗΡΟΦΟΡΙΕΣ ΝΑ ΚΑΘΙΣΤΑΝΤΑΙ ΔΙΑΘΕΣΙΜΕΣ ΣΤΙΣ ΦΟΡΟΛΟΓΙΚΕΣ ΑΡΧΕΣ ΤΟΥ ΚΡΑΤΟΥΣ ΜΕΛΟΥΣ ΠΡΟΟΡΙΣΜΟΥ ΜΕΣΩ ΤΟΥ VIES

39. Οι φορολογικές αρχές πρέπει να διασφαλίζουν ότι πλήρεις και ακριβείς πληροφορίες που αφορούν τις ενδοκοινοτικές παραδόσεις ή μεταφορές έπειτα από εισαγωγές στο πλαίσιο αυτού του καθεστώτος καθίστανται εγκαίρως διαθέσιμες μέσω του VIES στο κράτος μέλος προορισμού.

40. Στην Αυστρία, τη Σλοβενία και τη Σουηδία, οι έμποροι αναφέρουν συστηματικά στον ανακεφαλαιωτικό πίνακα ΦΠΑ τη στατιστική αξία ή την τελωνειακή αξία της εισαγωγής, η οποία προηγείται της ενδοκοινοτικής παράδοσης. Οι αξίες αυτές είναι χαμηλότερες από τη φορολογική βάση ΦΠΑ της εισαγωγής, καθώς η τελευταία περιλαμβάνει και άλλες επιβαρύνσεις, όπως έξοδα μεταφοράς, δασμούς και ειδικούς φόρους κατανάλωσης [20]. Επομένως, μέσω του VIES ποσά μικρότερα από τα πραγματικά διαβιβάζονται σε άλλα κράτη μέλη, τα οποία δεν είναι σε θέση να υπολογίσουν την ορθή βάση ΦΠΑ.

ΟΤΑΝ ΟΙ ΠΛΗΡΟΦΟΡΙΕΣ ΠΟΥ ΑΦΟΡΟΥΝ ΤΙΣ ΠΡΑΞΕΙΣ ΔΕΝ ΕΙΝΑΙ ΔΥΝΑΤΟ ΝΑ ΔΙΑΒΙΒΑΣΤΟΥΝ ΜΕΣΩ ΤΟΥ VIES, ΠΡΕΠΕΙ ΝΑ ΒΡΙΣΚΕΤΑΙ ΑΛΛΟΣ ΤΡΟΠΟΣ ΑΝΤΑΛΛΑΓΗΣ ΤΟΥΣ

41. Στην Ισπανία, 15 από τα 30 επιλεγμένα είδη του δείγματος είχαν εισαχθεί από επιχειρήσεις εγκατεστημένες σε άλλο κράτος μέλος, οι οποίες ούτε ήταν εγγεγραμμένες στο μητρώο ΦΠΑ [21] ούτε είχαν ορίσει φορολογικό εκπρόσωπο. Κατά συνέπεια, οι ενδοκοινοτικές παραδόσεις ή μεταφορές έπειτα από τέτοιες εισαγωγές δεν μπορούσαν να αναφερθούν σε ανακεφαλαιωτικό πίνακα ΦΠΑ ή στο VIES.

42. Οι ισπανικές φορολογικές αρχές δεν ενημέρωσαν άλλα κράτη μέλη κάνοντας χρήση της "ανταλλαγής πληροφοριών χωρίς προηγούμενη αίτηση", επειδή τέτοιου είδους ανταλλαγές είτε δεν είναι υποχρεωτικές [22] είτε δεν προβλέπονται ειδικά για πράξεις κατόπιν εισαγωγών με το τελωνειακό καθεστώς 42 [23].

ΔΕΝ ΔΙΕΝΕΡΓΕΙΤΑΙ ΠΑΝΤΟΤΕ ΔΙΑΣΤΑΥΡΩΤΙΚΟΣ ΕΛΕΓΧΟΣ ΒΑΣΙΚΩΝ ΣΤΟΙΧΕΙΩΝ

43. Προκειμένου να εντοπίζονται περιπτώσεις μη υποβολής του ανακεφαλαιωτικού πίνακα και να διασφαλίζεται η πληρότητά του, οι φορολογικές αρχές μπορούν να εφαρμόζουν συστηματικά μια αυτόματη σύγκριση μεταξύ της φορολογικής βάσης ΦΠΑ των εισαγωγών που καταχωρίζουν οι τελωνειακές αρχές με το ποσό των ενδοκοινοτικών παραδόσεων ή μεταφορών που δηλώνεται στον ανακεφαλαιωτικό πίνακα. Τα ποσά στη δεύτερη περίπτωση πρέπει τουλάχιστον να ισούνται με εκείνα της πρώτης. Εάν αυτό δεν συμβαίνει, τότε είναι αναγκαία η περαιτέρω διερεύνηση του θέματος, λαμβάνοντας υπόψη τους παράγοντες κινδύνου κάθε περίπτωσης.

44. Η Σλοβενία είναι το μόνο κράτος μέλος που εφαρμόζει αποτελεσματικά τη συμφωνία των στοιχείων. Χρησιμοποιεί εργαλεία ΤΠ για να συγκρίνει αυτόματα τα τελωνειακά στοιχεία με τα στοιχεία των σχετικών ανακεφαλαιωτικών πινάκων ΦΠΑ. Οι διαφορές υπογραμμίζονται και ένας έφορος αναλαμβάνει την περαιτέρω διερεύνησή τους. Ωστόσο, λαμβάνεται υπόψη το στατιστικό ποσό και όχι η φορολογική βάση ΦΠΑ (βλέπε σημείο 11 του παραρτήματος III).

45. Σύμφωνα με το Συνέδριο, οι φορολογικές αρχές του κράτους μέλους προορισμού πρέπει να διασταυρώνουν τα στοιχεία που λαμβάνουν από άλλα κράτη μέλη μέσω του VIES με τη δήλωση ΦΠΑ που υποβάλλει ο αποδέκτης των αγαθών.

46. Σε δέκα περιπτώσεις του δείγματος, η ενδοκοινοτική παράδοση αναφέρθηκε στο κράτος μέλος προορισμού μέσω του VIES, αλλά αυτά τα κράτη μέλη προορισμού ενημέρωσαν το Συνέδριο ότι η επακόλουθη ενδοκοινοτική απόκτηση δεν είχε αναφερθεί από τον έμπορο στη δήλωση ΦΠΑ. Εάν είχε διενεργηθεί διασταυρωτικός έλεγχος μεταξύ του VIES και της δήλωσης ΦΠΑ, τα κράτη μέλη θα γνώριζαν την εν λόγω ασυμφωνία.

… ΚΑΙ ΠΡΟΚΑΛΟΥΝΤΑΙ ΑΠΩΛΕΙΕΣ ΚΑΤΑ ΤΗΝ ΕΙΣΠΡΑΞΗ ΤΟΥ ΦΠΑ

47. Τα σφάλματα που εντοπίστηκαν με τους δοκιμαστικούς ελέγχους που απαριθμούνται στο παράρτημα IV, τους οποίους διενήργησε το Συνέδριο στο δείγμα των 219 εισαγωγών που πραγματοποιήθηκαν το 2009 είτε έχουν άμεσο οικονομικό αντίκτυπο στο κράτος μέλος εισαγωγής είτε δυνητικό αντίκτυπο στην είσπραξη του ΦΠΑ στο κράτος μέλος προορισμού. Το ποσό των απωλειών, όπως υπολογίστηκε με τη μέθοδο της παρέκτασης, ανέρχεται σε 2200 εκατομμύρια ευρώ περίπου, εκ των οποίων 1800 εκατομμύρια ευρώ αφορούν τα επτά ελεγχθέντα κράτη μέλη [24] και 400 εκατομμύρια ευρώ τα 21 κράτη μέλη προορισμού των εισαγόμενων αγαθών του δείγματος [25]. Όσον αφορά τα επτά κράτη μέλη, αυτό αντιστοιχεί στο 29 % του θεωρητικά εφαρμοζόμενου ΦΠΑ [26] στη φορολογική βάση όλων των εισαγωγών που πραγματοποιήθηκαν το 2009 με το τελωνειακό καθεστώς 42.

48. Η απώλεια, ύψους 400 εκατομμυρίων ευρώ, που υπολογίστηκε με τη μέθοδο της παρέκτασης, ανέκυψε στα κράτη μέλη προορισμού για δύο λόγους:

Οι πληροφορίες που διαβίβασε το κράτος μέλος εισαγωγής δεν ήταν πλήρεις [27]. Εξαιτίας αυτού, οι απώλειες υπολογίστηκαν με τη μέθοδο της παρέκτασης ότι ανέρχονται σε περισσότερα από 150 εκατομμύρια ευρώ, και

οι πληροφορίες που έλαβε το κράτος μέλος εισαγωγής δεν χρησιμοποιήθηκαν κατάλληλα, εφόσον δεν πραγματοποιήθηκε διασταυρωτικός έλεγχος με τις δηλώσεις ΦΠΑ των αποδεκτών. Εξαιτίας αυτού, οι απώλειες υπολογίστηκαν με τη μέθοδο της παρέκτασης ότι ανέρχονται σε 250 εκατομμύρια ευρώ περίπου.

49. Οι εισαγωγές του δείγματος που επελέγησαν στα επτά κράτη μέλη εισαγωγής ακολουθούνταν από ενδοκοινοτικές παραδόσεις ή μεταφορές σε 21 κράτη μέλη. Το Συνέδριο ζήτησε από αυτά τα 21 κράτη μέλη προορισμού να επιβεβαιώσουν ότι τα εισαγόμενα αγαθά παραδόθηκαν ή μεταφέρθηκαν πράγματι σε άλλο κράτος μέλος και ότι οι αντίστοιχες ενδοκοινοτικές αποκτήσεις δηλώθηκαν στις φορολογικές αρχές από τον αντίστοιχο αποδέκτη των αγαθών. Από τα 213 είδη [28] που εστάλησαν για επιβεβαίωση, ελήφθησαν απαντήσεις όσον αφορά τα 175 [29]. Σε 20 (11 %) εξ αυτών, αναφέρθηκε ότι ο ΦΠΑ δεν είχε επιβληθεί στο κράτος μέλος προορισμού. Περισσότερες λεπτομέρειες παρέχονται στο παράρτημα V.

ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

50. Το Συνέδριο διαπίστωσε ότι η Επιτροπή βελτίωσε το κανονιστικό πλαίσιο, αλλά απαιτούνται περαιτέρω ενέργειες. Διαπίστωσε, επίσης, ότι ο έλεγχος στα κράτη μέλη είναι ανεπαρκής.

51. Η εφαρμογή του τελωνειακού καθεστώτος 42 οδήγησε σε σημαντικές απώλειες. Βάσει των αποτελεσμάτων των δοκιμαστικών ελέγχων, το ποσό απωλειών, όπως υπολογίστηκε με τη μέθοδο της παρέκτασης, ανέρχεται για το 2009 σε περίπου 2200 εκατομμύρια ευρώ, εκ των οποίων 1800 εκατομμύρια ευρώ αφορούσαν τα επτά κράτη μέλη που ελέγχθηκαν και 400 εκατομμύρια ευρώ τα κράτη μέλη που αποτελούσαν προορισμό των εισαγόμενων αγαθών του δείγματος. Αυτό αντιστοιχεί στο 29 % του θεωρητικά εφαρμοζόμενου ΦΠΑ στη φορολογική βάση όλων των εισαγωγών που πραγματοποιήθηκαν το 2009 υπό το τελωνειακό καθεστώς 42 στα συγκεκριμένα επτά κράτη μέλη της ΕΕ (βλέπε σημείο 47).

52. Το κανονιστικό πλαίσιο προνοεί για τη συλλογή βασικών στοιχείων για τη διαχείριση της εν λόγω απαλλαγής από τον ΦΠΑ κατά τον χρόνο της εισαγωγής. Ωστόσο, πρέπει να καταβληθούν περαιτέρω προσπάθειες ώστε να διασφαλίζεται ότι οι τελωνειακές αρχές των διαφορετικών κρατών μελών διαθέτουν τον απαιτούμενο βαθμό ομοιομορφίας όσον αφορά τη διαχείριση της συγκεκριμένης απαλλαγής από τον ΦΠΑ, προκειμένου να επιτυγχάνεται ο στόχος της λειτουργίας τους ως "ενιαίας αρχής". Οι φοροφυγάδες μπορούν και εκμεταλλεύονται τις διαφορές αυτές (βλέπε σημεία 14 έως 17).

ΣΥΣΤΑΣΗ 1

Η Επιτροπή πρέπει να τροποποιήσει τις ΔΕΤΚ προκειμένου να εφαρμόζεται υποχρεωτικά η ομοιόμορφη κοινοποίηση των σχετικών ΑΦΜ/ΦΠΑ κατά τον χρόνο της εισαγωγής, η αναφορά στην απόδειξη της σκοπούμενης μεταφοράς στο κράτος μέλος τελικού προορισμού, η ταυτοποίηση του τελευταίου, καθώς και της φορολογικής βάσης ΦΠΑ της εισαγωγής. Το ίδιο πρέπει να εφαρμοστεί εξίσου στα καθεστώτα εκτελωνισμού στον οριζόμενο από τον ενδιαφερόμενο τόπο.

53. Η επιβολή της από κοινού και εις ολόκληρον ευθύνης για τη μη κοινοποίηση πληροφοριών που αφορούν ενδοκοινοτικές πράξεις μετά την εισαγωγή με το συγκεκριμένο καθεστώς θα καθιστούσε εφικτό τον περισσότερο έγκαιρο εντοπισμό της φοροδιαφυγής στον τομέα του ΦΠΑ (βλέπε σημείο 20).

ΣΥΣΤΑΣΗ 2

Η Επιτροπή πρέπει να ενθαρρύνει το Συμβούλιο να δώσει συνέχεια στην πρότασή της για την τροποποίηση της οδηγίας για τον ΦΠΑ προκειμένου να φέρει ο εισαγωγέας (ή ο φορολογικός αντιπρόσωπός του) από κοινού και εις ολόκληρον την ευθύνη για τις απώλειες του ΦΠΑ στο κράτος μέλος προορισμού, εφόσον δεν υπέβαλε εγκαίρως πλήρη ανακεφαλαιωτικό πίνακα ΦΠΑ.

54. H συνύπαρξη δύο διαύλων επικοινωνίας (αμοιβαία συνδρομή στον τομέα των τελωνείων και διοικητική συνεργασία για τους σκοπούς του ΦΠΑ) μεταξύ των κρατών μελών και διαφορετικών ειδών αρχών (τελωνειακές και φορολογικές) παρακωλύει την απρόσκοπτη και απλουστευμένη επικοινωνία μεταξύ των αρμόδιων αρχών και δυσχεραίνει την επιβολή του ΦΠΑ στο κράτος μέλος τελικού προορισμού (βλέπε σημεία 23 και 24).

ΣΥΣΤΑΣΗ 3

Η Επιτροπή πρέπει να παράσχει καθοδήγηση στις αρμόδιες αρχές των κρατών μελών, με σκοπό να αποσαφηνιστεί πότε χρησιμοποιείται η αμοιβαία συνδρομή και πότε η διοικητική συνεργασία.

55. Οι τελωνειακοί και φορολογικοί έλεγχοι δεν είναι αποτελεσματικοί στις περιπτώσεις απαλλαγής από τον ΦΠΑ κατά την εισαγωγή με τη χρήση του τελωνειακού καθεστώτος 42. Σε όλα τα κράτη μέλη όπου πραγματοποιήθηκε επίσκεψη διαπιστώθηκαν περιπτώσεις μη συμμόρφωσης με τους όρους απαλλαγής από τον ΦΠΑ, όπως π.χ. η χρησιμοποίηση μη έγκυρων ΑΦΜ/ΦΠΑ, καθώς και με άλλες ουσιαστικές απαιτήσεις όπως η ορθότητα της φορολογικής βάσης ΦΠΑ ή η έγκαιρη υποβολή πλήρων και ορθών ανακεφαλαιωτικών πινάκων (βλέπε σημεία 27 έως 35, 39 και 40).

ΣΥΣΤΑΣΕΙΣ 4 ΚΑΙ 5

4. Η Επιτροπή πρέπει να ενθαρρύνει την αυτόματη επαλήθευση της εγκυρότητας των ΑΦΜ/ΦΠΑ στο VIES στα συστήματα ηλεκτρονικού εκτελωνισμού των κρατών μελών.

5. Η Επιτροπή πρέπει να δημιουργήσει ένα προφίλ κινδύνου της ΕΕ ώστε τα κράτη μέλη να έχουν κοινή προσέγγιση όταν διενεργούν ελέγχους βάσει εγγράφων είτε προσανατολιζόμενους στους κινδύνους είτε τυχαίους στις εισαγωγές που πραγματοποιούνται με το καθεστώς 42, με σκοπό την επαλήθευση της μεταφοράς σε άλλο κράτος μέλος και των λοιπών όρων απαλλαγής από τον ΦΠΑ, καθώς και της ορθότητας της φορολογικής βάσης ΦΠΑ.

56. Η διαχείριση της απαλλαγής από τον ΦΠΑ από δύο διαφορετικές αρχές (τελωνειακές και φορολογικές) παρεμποδίζει την αποτελεσματικότητα των ελέγχων, διότι δεν υφίσταται απρόσκοπτη επικοινωνία μεταξύ τους όσον αφορά τις εισαγωγές με το εν λόγω καθεστώς (βλέπε σημεία 36 έως 38).

57. Η αυτόματη ανταλλαγή ολοκληρωμένων και ορθών πληροφοριών μεταξύ των φορολογικών αρχών των κρατών μελών μέσω του VIES εξαρτάται από την προθυμία του εισαγωγέα να υποβάλει πλήρη ανακεφαλαιωτικό πίνακα ΦΠΑ στις φορολογικές αρχές. Ο έλεγχος διαπίστωσε ότι δεν είναι συχνή η συστηματική διασταύρωση πληροφοριών των τελωνειακών και φορολογικών στοιχείων στο κράτος μέλος εισαγωγής (βλέπε σημεία 43 και 44).

ΣΥΣΤΑΣΗ 6

Η Επιτροπή πρέπει να διατυπώσει πρόταση τροποποίησης της οδηγίας για τον ΦΠΑ προκειμένου να προσδιορίζονται ξεχωριστά στους ανακεφαλαιωτικούς πίνακες ΦΠΑ των εμπόρων οι ενδοκοινοτικές παραδόσεις που αφορούν εισαγωγές υπό το συγκεκριμένο καθεστώς. Κατ’ αυτό τον τρόπο, θα καταστεί εφικτή η αποτελεσματική συμφωνία των τελωνειακών και φορολογικών στοιχείων στο κράτος μέλος εισαγωγής.

58. Στην περίπτωση που ανακαλύπτεται εκ των υστέρων ότι ο εισαγωγέας δεν είναι εγγεγραμμένος στο μητρώο ΦΠΑ ούτε έχει ορίσει φορολογικό αντιπρόσωπο στο κράτος μέλος εισαγωγής, οι πληροφορίες που αφορούν τις ενδοκοινοτικές παραδόσεις θα φθάσουν στις φορολογικές αρχές του κράτους μέλους προορισμού μόνο εφόσον οι φορολογικές αρχές του κράτους μέλους εισαγωγής είναι πρόθυμες να τις διαβιβάσουν χωρίς προηγούμενη αίτηση, διότι, επί του παρόντος, η ανταλλαγή πληροφοριών δεν είναι υποχρεωτική (βλέπε σημεία 41 και 42).

ΣΥΣΤΑΣΗ 7

Η Επιτροπή πρέπει να υποβάλει πρόταση τροποποίησης της νομοθεσίας, ούτως ώστε τα κράτη μέλη να υποχρεούνται, χωρίς προηγούμενη αίτηση, να ανταλλάσσουν τις αναγκαίες πληροφορίες για την ορθή επιβολή του ΦΠΑ στο κράτος μέλος προορισμού.

59. Η επιβολή του ΦΠΑ στο κράτος μέλος προορισμού εξαρτάται, επίσης, από την προθυμία του τελικού παραλήπτη να δηλώσει την ενδοκοινοτική απόκτηση στη δήλωση ΦΠΑ. Στο πλαίσιο της διοικητικής συνεργασίας, δεν διαβιβάζονται πάντοτε ολοκληρωμένες και σχετικές πληροφορίες στις φορολογικές αρχές του κράτους μέλους προορισμού ή οι τελευταίες δεν διασταυρώνουν συστηματικά τις πληροφορίες που έλαβαν στο πλαίσιο της διοικητικής συνεργασίας μέσω των δηλώσεων ΦΠΑ (βλέπε σημεία 45 και 46).

ΣΥΣΤΑΣΗ 8

Η Επιτροπή πρέπει να υποβάλει πρόταση ώστε να θεσπιστεί η άμεση αυτόματη ανταλλαγή πληροφοριών μεταξύ των τελωνειακών αρχών του κράτους μέλους εισαγωγής και των φορολογικών αρχών του κράτους μέλους προορισμού που αφορούν πράξεις υψηλού κινδύνου (σύστημα έγκαιρης προειδοποίησης) όταν πρόκειται για πράξεις στο πλαίσιο του τελωνειακού καθεστώτος 42 που ενέχουν κίνδυνο.

Η παρούσα έκθεση εγκρίθηκε από το Τμήμα IV, του οποίου προεδρεύει ο κύριος Igors LUDBORŽS, Μέλος του Ελεγκτικού Συνεδρίου, στο Λουξεμβούργο, κατά τη συνεδρίασή του της 11ης Οκτωβρίου 2011.

Για το Ελεγκτικό Συνέδριο

+++++ TIFF +++++

Vítor Manuel da Silva Caldeira

Πρόεδρος

[9999] Κανονισμός (ΕΚ) αριθ. 1798/2003 του Συμβουλίου, της 7ης Οκτωβρίου 2003, για τη διοικητική συνεργασία στον τομέα του φόρου προστιθέμενης αξίας και την κατάργηση του κανονισμού (EΟΚ) αριθ. 218/92 (ΕΕ L 264 της 15.10.2003, σ. 1).

[1] Το καθεστώς αυτό είναι κοινώς γνωστό ως τελωνειακό καθεστώς 42 επειδή, στις περιπτώσεις αυτές, ο εισαγωγέας των αγαθών πρέπει να αναφέρει στη θέση 37 του ΕΔΕ έναν κωδικό που αρχίζει με τα ψηφία 42. Αντιθέτως, όταν πραγματοποιείται επανεισαγωγή των αγαθών αναφέρεται ο κωδικός 63. Για τους σκοπούς της παρούσας έκθεσης, οι αναφορές στο τελωνειακό καθεστώς 42 περιλαμβάνουν και το τελωνειακό καθεστώς 63.

[2] Ένας εισαγωγέας που δεν διαθέτει ΑΦΜ/ΦΠΑ στο κράτος μέλος εισαγωγής μπορεί να χρησιμοποιήσει φορολογικό αντιπρόσωπο προκειμένου να εκπληρώσει τις φορολογικές υποχρεώσεις του.

[3] Ομάδα σχεδίου Fiscalis αριθ. 29 σχετικά με την καταστρατήγηση των κανόνων που αφορούν τον ΦΠΑ κατά την εισαγωγή. Η ομάδα αυτή αποτελείται από εμπειρογνώμονες των κρατών μελών.

[4] Βέλγιο, Δανία, Ισπανία, Γαλλία, Αυστρία, Σλοβενία και Σουηδία.

[5] Βέλγιο, Βουλγαρία, Τσεχική Δημοκρατία, Δανία, Γερμανία, Ιρλανδία, Ισπανία, Γαλλία, Ιταλία, Λιθουανία, Ουγγαρία, Μάλτα, Κάτω Χώρες, Ρουμανία, Αυστρία, Πολωνία, Πορτογαλία, Σλοβακία, Φινλανδία, Σουηδία και Ηνωμένο Βασίλειο.

[6] Δήλωση δραστηριοτήτων της ΓΔ TAXUD σχετικά με τις επιχειρησιακές δαπάνες, η οποία συνόδευε το προσχέδιο προϋπολογισμού για το οικονομικό έτος 2010.

[7] Ομάδες εμπειρογνωμόνων του Fiscalis, καθώς και SCAC, Επιτροπή Τελωνειακού Κώδικα – τμήμα Ενοποίησης και Εναρμόνισης Δεδομένων και ATFS.

[8] Οδηγία 2009/69/EΚ του Συμβουλίου, της 25ης Ιουνίου 2009, για την τροποποίηση της οδηγίας 2006/112/EΚ σχετικά με το κοινό σύστημα φόρου προστιθέμενης αξίας όσον αφορά τη φοροδιαφυγή που συνδέεται με την εισαγωγή (ΕΕ L 175 της 4.7.2009, σ. 12).

[9] Κανονισμός (EΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (EΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).

[10] Δυνάμει του άρθρου 3 της οδηγίας 2008/117/EΚ του Συμβουλίου, της 16ης Δεκεμβρίου 2008, για την τροποποίηση της οδηγίας 2006/112/EΚ σχετικά με το κοινό σύστημα φόρου προστιθέμενης αξίας για την καταπολέμηση της φοροδιαφυγής που συνδέεται με τις ενδοκοινοτικές πράξεις (ΕΕ L 14 της 20.1.2009, σ. 7).

[11] Κανονισμός (ΕΚ) αριθ. 37/2009 του Συμβουλίου, της 16ης Δεκεμβρίου 2008, για την τροποποίηση του κανονισμού (EΚ) αριθ. 1798/2003 για τη διοικητική συνεργασία στον τομέα του φόρου προστιθέμενης αξίας, για την καταπολέμηση της φοροδιαφυγής που συνδέεται με τις ενδοκοινοτικές πράξεις (ΕΕ L 14 της 20.1.2009, σ. 1).

[12] Για παράδειγμα εισαγωγές που πραγματοποιούνται από ύποπτο έμπορο ή αφορούν ευαίσθητα αγαθά.

[13] Δεύτερη δήλωση του Συμβουλίου στο παράρτημα II του εγγράφου του Συμβουλίου αριθ. 10430/09: "Το Συμβούλιο καλεί την Επιτροπή να εξετάσει ταχέως την αυτόματη ανταλλαγή, μεταξύ των κρατών μελών, των συλλεγομένων πληροφοριών σύμφωνα με το άρθρο 143, παράγραφος 2, στοιχεία α) και β) της οδηγίας 2006/112/ΕΚ και να υποβάλει, κατά περίπτωση, τις απαραίτητες νομοθετικές προτάσεις έως το τέλος του 2010".

[14] Κανονισμός (ΕΚ) αριθ. 1798/2003.

[15] Ισπανία και Σλοβενία.

[16] Δυνάμει του κανονισμού (EΚ) αριθ. 515/97 του Συμβουλίου, της 13ης Μαρτίου 1997, περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων (ΕΕ L 82 της 22.3.1997, σ. 1).

[17] Βάσει του άρθρου 143, παράγραφος 1, στοιχείο δ), της οδηγίας για τον ΦΠΑ.

[18] Απόφαση του Δικαστηρίου της 27ης Σεπτεμβρίου 2007 στην υπόθεση C-409/04, Teleos κ.λπ., Συλλογή 2007, σ. I-7797, σκέψη 42· απόφαση του Δικαστηρίου της 27ης Σεπτεμβρίου 2007 στην υπόθεση C-184/05, Twoh International, Συλλογή 2007, σ. I-7897, σκέψη 23· απόφαση του Δικαστηρίου της 18ης Νοεμβρίου 2010 στην υπόθεση C-84/09, X, Συλλογή 2010, σ. I-0000, σκέψη 27· απόφαση του Δικαστηρίου της 7ης Δεκεμβρίου 2010 στην υπόθεση C-285/09, Generalbundesanwalt beim Bundesgerichtshof, σκέψη 41· και απόφαση του Δικαστηρίου της 16ης Δεκεμβρίου 2010 στην υπόθεση C-430/09, Euro Tyre Holding BV, σκέψη 29, για την εφαρμογή του πρώτου εδαφίου του άρθρου 28γ, Α, στοιχείο α), της έκτης οδηγίας, το οποίο αντικαταστάθηκε από το άρθρο 138, παράγραφος 1, της ισχύουσας οδηγίας για τον ΦΠΑ.

[19] Βέλγιο, Δανία, Ισπανία, Σλοβενία και Σουηδία.

[20] Βλέπε άρθρο 86 της οδηγίας για τον ΦΠΑ.

[21] Κατά παράβαση της ισπανικής φορολογικής νομοθεσίας.

[22] Βλέπε άρθρο 19 του κανονισμού (ΕΚ) αριθ. 1798/2003 του Συμβουλίου.

[23] Δυνάμει του άρθρου 3 του κανονισμού (ΕΚ) αριθ. 1925/2004 της Επιτροπής, της 29ης Οκτωβρίου 2004, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΚ) αριθ. 1798/2003 του Συμβουλίου για τη διοικητική συνεργασία στον τομέα του φόρου προστιθέμενης αξίας (ΕΕ L 331 της 5.11.2004, σ. 13).

[24] Οι όροι απαλλαγής από τον ΦΠΑ δεν πληρούνταν σε ποσοστό μεγαλύτερο του 10 % των ειδών που επελέγησαν στο δείγμα του Βελγίου, της Ισπανίας και της Σουηδίας (βλέπε παράρτημα IV, σημεία 1 έως 5).

[25] Παρέκταση που πραγματοποιήθηκε με βάση τα ποσοστά σφάλματος που διαπίστωσε το Συνέδριο στο δείγμα των εισαγωγών που ελέγχθηκαν σε κάθε ένα από τα επτά κράτη μέλη.

[26] Χρησιμοποιήθηκε το μέσο ποσοστό ΦΠΑ (18,67 %) που εφαρμόζεται στα κράτη μέλη εισαγωγής, εάν όλα τα εισαγόμενα αγαθά του δείγματος παρέμεναν εκεί.

[27] Οι πληροφορίες που αναφέρονται στον ανακεφαλαιωτικό πίνακα ΦΠΑ δεν ήταν πλήρεις σε ποσοστό μεγαλύτερο του 10 % των ειδών που επελέγησαν στο δείγμα του Βελγίου, της Ισπανίας, της Αυστρίας και της Σλοβενίας (βλέπε παράρτημα IV, σημείο 7).

[28] Από το σύνολο των 219 εισαγόμενων αγαθών, 213 είδη εστάλησαν για επιβεβαίωση. Σε έξι περιπτώσεις, οι πληροφορίες που ήταν διαθέσιμες επιτόπου δεν επέτρεψαν την παρακολούθηση της υλικής ροής των αγαθών.

[29] Η Γερμανία αρνήθηκε να απαντήσει στο αίτημα του Συνεδρίου. Το Συνέδριο επισημαίνει ότι στις 25 Μαΐου 2011, στην υπόθεση C-539/09, Ευρωπαϊκή Επιτροπή κατά Ομοσπονδιακής Δημοκρατίας της Γερμανίας, ο γενικός εισαγγελέας τόνισε τη στενή σχέση που έχουν τα έσοδα ΦΠΑ των κρατών μελών με τα έσοδα της Ένωσης από τους ιδίους πόρους που προέρχονται από τον ΦΠΑ. Επισήμανε, επίσης, ότι το Ελεγκτικό Συνέδριο διαθέτει την εξουσία ελέγχου της διοικητικής συνεργασίας στον τομέα του ΦΠΑ.

--------------------------------------------------

ΠΑΡΑΡΤΗΜΑ I

ΠΕΡΙΓΡΑΦΗ ΤΗΣ ΔΙΑΔΙΚΑΣΙΑΣ

Όταν αγαθά εισάγονται και τίθενται σε ελεύθερη κυκλοφορία σε κάποιο κράτος μέλος, ο ΦΠΑ οφείλεται στο εν λόγω κράτος μέλος [1]. Ωστόσο, εάν κατά τη χρονική στιγμή της εισαγωγής, είναι ήδη βέβαιο ότι τα εισαγόμενα αγαθά προορίζονται για άλλο κράτος μέλος, ο ΦΠΑ οφείλεται στο κράτος μέλος του τελικού προορισμού. Πρόκειται για απαλλαγή από τον ΦΠΑ κατά την εισαγωγή, επειδή η εισαγωγή ακολουθείται από ενδοκοινοτική παράδοση ή μεταφορά αγαθών σε άλλο κράτος μέλος, η οποία απαλλάσσεται από τον ΦΠΑ [2].

Η διαδικασία αυτή είναι κοινώς γνωστή ως "τελωνειακό καθεστώς 42", διότι, σε τέτοιες περιπτώσεις, ο εισαγωγέας των εμπορευμάτων πρέπει να αναφέρει στη θέση 37 του ΕΔΕ έναν κωδικό που αρχίζει με το διψήφιο στοιχείο 42, το οποίο σημαίνει ότι πρόκειται για εισαγωγή με σκοπό τη "θέση σε ανάλωση με ταυτόχρονη θέση σε ελεύθερη κυκλοφορία εμπορευμάτων με απαλλαγή από τον ΦΠΑ για παράδοση σε άλλο κράτος μέλος [3]". Σε περίπτωση επανεισαγωγής εμπορευμάτων, χρησιμοποιείται αντίστοιχα το διψήφιο στοιχείο 63.

Η διαδικασία είναι σχετικώς απλή για τον αιτούντα, ο οποίος υποβάλλει το τυποποιημένο ΕΔΕ εισαγωγής στις τελωνειακές αρχές του κράτους μέλους εισαγωγής και αναφέρει το τελωνειακό καθεστώς με τον κωδικό 42 (για τις εισαγωγές) ή τον κωδικό 63 (για τις επανεισαγωγές) στη θέση 37. Κατά τη χρονική στιγμή της εισαγωγής, πρέπει να είναι ήδη βέβαιο ότι τα αγαθά προορίζονται να μεταφερθούν από το κράτος μέλος εισαγωγής σε άλλο κράτος μέλος.

Οι τελωνειακές αρχές του κράτους μέλους εισαγωγής είναι υπεύθυνες για τη χορήγηση της απαλλαγής από τον ΦΠΑ. Το άρθρο 131 της οδηγίας για τον ΦΠΑ εξουσιοδοτεί το εν λόγω κράτος μέλος να καθορίζει τους όρους που διέπουν την απαλλαγή αυτή με σκοπό να διασφαλίζεται η ορθή και απλή εφαρμογή της, καθώς και να αποτρέπεται ενδεχόμενη φοροδιαφυγή, φοροαποφυγή ή κατάχρηση.

Από τη στιγμή που τα αγαθά έχουν τεθεί σε ελεύθερη κυκλοφορία στο κράτος μέλος εισαγωγής πρέπει είτε να παραδοθούν στον αποκτώντα αγαθά ή λήπτη υπηρεσιών είτε να μεταφερθούν αμέσως σε εισαγωγέα σε άλλο κράτος μέλος. Αυτή η παράδοση ή η μεταφορά των αγαθών συνιστά ενδοκοινοτική πράξη, η οποία απαλλάσσεται από τον ΦΠΑ, δυνάμει των άρθρων 17 και 138 της οδηγίας για τον ΦΠΑ. Ο εισαγωγέας ή ο φορολογικός αντιπρόσωπός του πρέπει να εκπληρώνουν ορισμένες υποχρεώσεις στο κράτος μέλος εισαγωγής, επιπροσθέτως των υποχρεώσεων που πρέπει να εκπληρώνει κάθε πρόσωπο υποκείμενο στον φόρο [4]:

α) να αποκτήσουν ΑΦΜ/ΦΠΑ στο κράτος μέλος εισαγωγής ή να ορίσουν φορολογικό εκπρόσωπό τους στο εν λόγω κράτος μέλος [5],

β) είτε να αποκτήσουν ΑΦΜ/ΦΠΑ στο κράτος μέλος προορισμού στην περίπτωση μεταφοράς είτε να παραδώσουν τα αγαθά σε αποκτώντα αγαθά ή λήπτη υπηρεσιών που διαθέτει ΑΦΜ/ΦΠΑ στο εν λόγω κράτος μέλος, και

γ) να συμπεριλάβουν αυτή την ενδοκοινοτική παράδοση ή μεταφορά σε ανακεφαλαιωτικό πίνακα που υποβάλλεται στις φορολογικές αρχές του κράτους μέλους εισαγωγής [6].

Από τις αρχές του 2011 [7], η απαλλαγή εφαρμόζεται μόνο όταν τη στιγμή της εισαγωγής ο εισαγωγέας έχει παράσχει στις αρμόδιες αρχές του κράτους μέλους εισαγωγής τις ακόλουθες τουλάχιστον πληροφορίες:

α) τον αριθμό φορολογικού μητρώου ΦΠΑ που χορηγείται από το κράτος μέλος εισαγωγής ή τον αριθμό φορολογικού μητρώου ΦΠΑ του φορολογικού εκπροσώπου του, υπόχρεου καταβολής του ΦΠΑ, που χορηγείται από το κράτος μέλος εισαγωγής·

β) τον αριθμό φορολογικού μητρώου ΦΠΑ του αποκτώντος, στον οποίο παραδίδονται τα αγαθά σύμφωνα με το άρθρο 138, παράγραφος 1, ο οποίος χορηγείται σε άλλο κράτος μέλος, ή τον δικό του αριθμό φορολογικού μητρώου ΦΠΑ, ο οποίος χορηγείται στο κράτος μέλος άφιξης της αποστολής ή της μεταφοράς των αγαθών, όταν τα αγαθά αποτελούν αντικείμενο μεταφοράς σύμφωνα με το άρθρο 138, παράγραφος 2, στοιχείο γ)·

γ) την απόδειξη ότι τα εισαγόμενα αγαθά προορίζονται να μεταφερθούν ή να αποσταλούν από το κράτος μέλος εισαγωγής σε άλλο κράτος μέλος.

Ωστόσο, τα κράτη μέλη μπορούν να προβλέπουν ότι η απόδειξη που αναφέρεται στο στοιχείο γ) κοινοποιείται στις αρμόδιες αρχές μόνον κατόπιν σχετικού αιτήματος.

Οι φορολογικές αρχές του κράτους μέλους εισαγωγής καταχωρίζουν τις πληροφορίες που περιέχονται στον ανακεφαλαιωτικό πίνακα στη βάση δεδομένων VIES, καθιστώντας με τον τρόπο αυτό τα εν λόγω δεδομένα διαθέσιμα για έλεγχο από τις φορολογικές αρχές του κράτους μέλους προορισμού.

Ο αποκτών αγαθά ή λήπτης υπηρεσιών (παράδοση) ή ο ίδιος ο εισαγωγέας (μεταφορά) πρέπει να δηλώνουν στις φορολογικές αρχές την ενδοκοινοτική απόκτηση στο κράτος μέλος προορισμού, η οποία είναι γενεσιουργός αιτία φόρου που καθιστά τον ΦΠΑ απαιτητό σε αυτή την τελική χώρα προορισμού.

[1] Άρθρο 201 της οδηγίας 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (οδηγία για τον ΦΠΑ) (ΕΕ L 347 της 11.12.2006, σ. 1).

[2] Άρθρο 143, παράγραφος 1, στοιχείο δ), της οδηγίας για τον ΦΠΑ.

[3] Βλέπε παράρτημα 38 του κανονισμού (EΟΚ) αριθ. 2454/93 της Επιτροπής.

[4] Οδηγία για τον ΦΠΑ 2006/112/EΚ — Άρθρο 242:"Κάθε υποκείμενος στον φόρο οφείλει να τηρεί επαρκώς λεπτομερή λογιστική, που να επιτρέπει την εφαρμογή του ΦΠΑ και τον έλεγχό του από τις φορολογικές αρχές". Άρθρο 220: "Κάθε υποκείμενος στον φόρο οφείλει να εξασφαλίζει την έκδοση τιμολογίου από τον ίδιο, από τον αποκτώντα αγαθά ή τον λήπτη υπηρεσιών ή, στο όνομά του και για λογαριασμό του, από τρίτον…". Άρθρο 250, παράγραφος 1: "Κάθε υποκείμενος στον φόρο οφείλει να υποβάλλει δήλωση ΦΠΑ που να περιλαμβάνει όλα τα απαραίτητα δεδομένα για την εξακρίβωση του ποσού του φόρου που έχει καταστεί απαιτητός και του ποσού των εκπτώσεων που πρέπει να πραγματοποιηθούν, περιλαμβανομένου, κατά τον βαθμό που είναι αναγκαίος για τον προσδιορισμό της βάσης επιβολής του φόρου, του συνολικού ποσού των πράξεων των σχετικών με τον φόρο αυτό και με τις εν λόγω εκπτώσεις, καθώς και του ποσού των απαλλασσόμενων πράξεων".

[5] Άρθρα 214 και 204 της οδηγίας για τον ΦΠΑ.

[6] Άρθρο 262 της οδηγίας για τον ΦΠΑ.

[7] Δυνάμει των άρθρων 1 και 2 της οδηγίας 2009/69/EΚ.

--------------------------------------------------

ΠΑΡΑΡΤΗΜΑ II

ΕΛΕΓΚΤΙΚΟ ΜΟΝΤΕΛΟ ΤΟΥ ΕΕΣ ΓΙΑ ΤΟ ΤΕΛΩΝΕΙΑΚΟ ΚΑΘΕΣΤΩΣ 42

I. Υποχρεωτική αναφορά στη θέση 44 του ΕΔΕ έγκυρου ΑΦΜ/ΦΠΑ τόσο του εισαγωγέα (ή του φορολογικού εκπροσώπου του) όσο και του τελικού παραλήπτη (αποκτών αγαθά ή λήπτης υπηρεσιών ή ο ίδιος ο εισαγωγέας σε περίπτωση μεταφορών) στο κράτος μέλος προορισμού. Επαλήθευση μέσω του VIES της εγκυρότητας αυτών του ΑΦΜ/ΦΠΑ πριν από τη θέση των αγαθών σε ελεύθερη κυκλοφορία. Σε διαφορετική περίπτωση, ο ΦΠΑ καθίσταται απαιτητός κατά την εισαγωγή (βλέπε προβλεπόμενους βασικούς ελέγχους αριθ. 1 έως 4 στο παράρτημα III).

II. Στις θέσεις αριθ. 44 και 17 α) του ΕΔΕ αναφέρονται η απόδειξη για τη σκοπούμενη μεταφορά στο κράτος μέλος προορισμού, π.χ. αριθ. εγγράφου μεταφοράς και ο κωδικός της χώρας προορισμού αντιστοίχως. Σε διαφορετική περίπτωση, η τελωνειακή διασάφηση δεν γίνεται δεκτή (βλέπε προβλεπόμενους βασικούς ελέγχους αριθ. 5 έως 8 στο παράρτημα III).

III. Οι τελωνειακές αρχές επαληθεύουν εκ των υστέρων με τη χρήση των κατάλληλων τεχνικών διαχείρισης κινδύνου ότι η μεταφορά στο κράτος μέλος προορισμού που αναφέρεται στη θέση 17, στοιχείο α), του ΕΔΕ πραγματοποιήθηκε όντως σε σύντομο χρονικό διάστημα μετά την εισαγωγή, ότι τα αγαθά που παραδόθηκαν στο κράτος μέλος προορισμού είναι τα ίδια με τα εισαγόμενα αγαθά, ότι ο εισαγωγέας και ο προμηθευτής των αγαθών είναι το ίδιο πρόσωπο και ότι η δασμολογητέα αξία και η φορολογική βάση ΦΠΑ είναι ορθές. Εάν οι ανωτέρω απαιτήσεις δεν πληρούνται, ο ΦΠΑ ανακτάται εκ των υστέρων. Σε περίπτωση που η φορολογική βάση είναι μικρότερη από την πραγματική, ζητείται από τον έμπορο, εάν είναι αναγκαίο, να διορθώσει την αξία των αντίστοιχων ενδοκοινοτικών παραδόσεων ή μεταφορών αγαθών στον ανακεφαλαιωτικό πίνακα (βλέπε προβλεπόμενο βασικό έλεγχο αριθ. 9 στο παράρτημα III).

IV. Αυτόματη ανταλλαγή πληροφοριών μεταξύ των τελωνειακών και φορολογικών αρχών του κράτους μέλους εισαγωγής όσον αφορά τις εν λόγω εισαγωγές (βλέπε προβλεπόμενο βασικό έλεγχο αριθ. 10 στο παράρτημα III).

V. Οι φορολογικές αρχές συγκρίνουν τις πληροφορίες που έλαβαν από τις τελωνειακές αρχές με τον ανακεφαλαιωτικό πίνακα ΦΠΑ που καταθέτει ο εισαγωγέας (ή ο φορολογικός εκπρόσωπός του) προκειμένου να διασφαλίζεται η πληρότητα/ακρίβεια του εν λόγω πίνακα. Σε περίπτωση που τα ποσά που αναφέρονται στον πίνακα είναι μικρότερα από τη φορολογική βάση ΦΠΑ των εισαγωγών, το φορολογικό σύστημα διαχείρισης κινδύνων αποφασίζει εάν είναι αναγκαία η περαιτέρω διερεύνηση της διαφοράς, λαμβάνοντας υπόψη τους παράγοντες κινδύνου κάθε περίπτωσης (βλέπε προβλεπόμενο βασικό έλεγχο αριθ. 11 στο παράρτημα III).

VI. Στην περίπτωση που δεν υποβάλλεται ανακεφαλαιωτικός πίνακας ή οι πληροφορίες που περιέχει δεν είναι πλήρεις/ακριβείς, ενημερώνονται οι φορολογικές αρχές στο κράτος μέλος προορισμού με τη χρήση των ρυθμίσεων διοικητικής συνεργασίας (βλέπε προβλεπόμενους βασικούς ελέγχους αριθ. 12 και 13 στο παράρτημα III).

VII. Οι φορολογικές αρχές στο κράτος μέλος προορισμού συγκρίνουν τις πληροφορίες που έλαβαν από άλλα κράτη μέλη με τις δηλώσεις ΦΠΑ που υπέβαλε ο αποκτών αγαθά ή λήπτης υπηρεσιών (αποκτών) ή ο ίδιος ο εισαγωγέας σε περίπτωση μεταφορών (βλέπε παράρτημα V).

--------------------------------------------------

ΠΑΡΑΡΤΗΜΑ III

ΣΥΓΚΡΙΤΙΚΗ ΑΞΙΟΛΟΓΗΣΗ ΤΩΝ ΚΡΑΤΩΝ ΜΕΛΩΝ ΜΕ ΤΟ ΕΛΕΓΚΤΙΚΟ ΜΟΝΤΕΛΟ ΤΟΥ ΕΕΣ

Αριθ. | Βασικοί έλεγχοι τους οποίους όφειλαν να διενεργήσουν οι τελωνειακές αρχές | BE | DK | ES | FR | AT | SI | SE | Γενικό σύνολο του δείγματος | Ο προβλεπόμενος βασικός έλεγχος δεν είναι αξιόπιστος όταν: |

1 | Ο ΑΦΜ/ΦΠΑ του εισαγωγέα (ή του φορολογικού εκπροσώπου του/της) αναφέρεται στη θέση 44 (ή σε άλλη θέση στο ΕΔΕ) | Ναι | Ναι | Όχι (30/30) | Όχι (27/35) | Όχι (13/30) | Ναι | Ναι | Όχι (70/219) | Διαπιστώνονται είτε 2 αποκλίσεις είτε 1 συστηματική απόκλιση |

2 | Οι τελωνειακές αρχές επαλήθευσαν την εγκυρότητα αυτού του αριθμού πριν από τη θέση σε ελεύθερη κυκλοφορία των αγαθών και η απαλλαγή από τον ΦΠΑ απορρίφθηκε εάν ο αριθμός αυτός δεν ήταν έγκυρος | Όχι (34/34) | Ναι | Όχι (30/30) | Όχι (35/35) | Όχι (29/30) | Όχι (2/30) | Όχι (30/30) | Όχι (160/219) | Διαπιστώνονται είτε 2 αποκλίσεις είτε 1 συστηματική απόκλιση |

3 | Ο ΑΦΜ/ΦΠΑ του τελικού παραλήπτη (αποκτών αγαθά ή λήπτης υπηρεσιών ή ο ίδιος ο εισαγωγέας σε περίπτωση μεταφορών) στο κράτος μέλος προορισμού εμφαίνεται στη θέση 44 | Όχι (15/34) | Όχι (25/30) | Ναι | Όχι (16/35) | Ναι | Ναι | Ναι | Όχι (56/219) | Διαπιστώνονται είτε 2 αποκλίσεις είτε 1 συστηματική απόκλιση |

4 | Οι τελωνειακές αρχές επαλήθευσαν την εγκυρότητα αυτού του αριθμού πριν από τη θέση σε ελεύθερη κυκλοφορία των αγαθών και η απαλλαγή από τον ΦΠΑ απορρίφθηκε εάν ο αριθμός αυτός δεν ήταν έγκυρος | Όχι (32/34) | Όχι (30/30) | Όχι (1/30) | Όχι (35/35) | Όχι (30/30) | Όχι (30/30) | Όχι (30/30) | Όχι (188/219) | Διαπιστώνονται είτε 2 αποκλίσεις είτε 1 συστηματική απόκλιση |

5 | Ο αριθμός του εγγράφου μεταφοράς στο κράτος μέλος προορισμού εμφαίνεται στη θέση 44 | Όχι (34/34) | Όχι (30/30) | Όχι (20/30) | Όχι (35/35) | Όχι (29/30) | Όχι (27/30) | Όχι (30/30) | Όχι (205/219) | Διαπιστώνονται είτε 2 αποκλίσεις είτε 1 συστηματική απόκλιση |

6 | Η διασάφηση δεν γίνεται δεκτή εάν ο αριθμός εγγράφου μεταφοράς δεν αναφέρεται στη θέση 44 | Όχι (34/34) | Όχι (30/30) | Όχι (30/30) | Όχι (35/35) | Όχι (30/30) | Όχι (30/30) | Όχι (30/30) | Όχι (219/219) | Διαπιστώνονται είτε 2 αποκλίσεις είτε 1 συστηματική απόκλιση |

7 | Ο κωδικός της χώρας προορισμού εμφαίνεται στη θέση 17 α) | Όχι (13/34) | Όχι (12/30) | Ναι | Όχι (35/35) | Ναι | Ναι | Όχι (30/30) | Όχι (90/219) | Διαπιστώνονται είτε 2 αποκλίσεις είτε 1 συστηματική απόκλιση |

8 | Η διασάφηση δεν γίνεται δεκτή εάν ο κωδικός της χώρας προορισμού δεν εμφαίνεται στη θέση 17 α) | Όχι (34/34) | Όχι (30/30) | Ναι | Όχι (35/35) | Ναι | Ναι | Όχι (30/30) | Όχι (129/219) | Διαπιστώνονται είτε 2 αποκλίσεις είτε 1 συστηματική απόκλιση |

9 | Οι τελωνειακές αρχές επαλήθευσαν εκ των υστέρων, χρησιμοποιώντας τις κατάλληλες τεχνικές διαχείρισης κινδύνου την πλήρωση των όρων απαλλαγής από τον ΦΠΑ | Όχι (34/34) | Όχι (30/30) | Ναι (28/30) | Ναι (1/35) | Ναι (2/30) | Ναι (18/30) | Ναι (1/30) | Όχι (169/219) | Ο έλεγχος δεν διενεργήθηκε στο 2 % τουλάχιστον των ειδών του δείγματος |

10 | Οι εισαγωγές κοινοποιήθηκαν στις φορολογικές αρχές | Ναι | Ναι | Ναι | Όχι (35/35) | Όχι (4/30) | Ναι | Ναι | Όχι (39/219) | Διαπιστώνονται είτε 2 αποκλίσεις είτε 1 συστηματική απόκλιση |

Αριθ. | Βασικοί έλεγχοι τους οποίους όφειλαν να διενεργήσουν οι φορολογικές αρχές | BE | DK | ES | FR | AT | SI | SE | Γενικό σύνολο του δείγματος | Ο προβλεπόμενος βασικός έλεγχος δεν είναι αξιόπιστος όταν: |

11 | Οι φορολογικές αρχές επαλήθευσαν την πληρότητα και ακρίβεια του ανακεφαλαιωτικού πίνακα, συγκρίνοντας με αυτόν τις πληροφορίες που έλαβαν από τις τελωνειακές αρχές | Όχι (34/34) | Όχι (30/30) | Όχι (30/30) | Όχι (35/35) | Όχι (30/30) | Όχι (12/30) | Όχι (29/30) | Όχι (200/219) | Διαπιστώνονται είτε 2 αποκλίσεις είτε 1 συστηματική απόκλιση |

12 | Όλες οι πληροφορίες που περιέχονται στον ανακεφαλαιωτικό πίνακα εμφαίνονται πλήρως στο VIES | Ναι | Ναι | Ναι | Ναι | Ναι | Ναι | Ναι | Ναι | Διαπιστώνονται είτε 2 αποκλίσεις είτε 1 συστηματική απόκλιση |

13 | Σε περίπτωση που δεν υποβάλλεται ανακεφαλαιωτικός πίνακας ή οι πληροφορίες του δεν είναι πλήρεις, ενημερώνονται οι φορολογικές αρχές του κράτους μέλους προορισμού με τη χρήση των ρυθμίσεων διοικητικής συνεργασίας | Όχι (4/34) | Ναι | Όχι (15/30) | Ναι | Όχι (28/30) | Όχι (12/30) | Ναι | Όχι (59/219) | Διαπιστώνονται είτε 2 αποκλίσεις είτε 1 συστηματική απόκλιση |

--------------------------------------------------

ΠΑΡΑΡΤΗΜΑ IV

ΑΠΟΤΕΛΕΣΜΑΤΑ ΤΟΥ ΔΟΚΙΜΑΣΤΙΚΟΥ ΕΛΕΓΧΟΥ ΤΩΝ ΟΡΩΝ ΑΠΑΛΛΑΓΗΣ ΚΑΙ ΑΛΛΩΝ ΟΥΣΙΑΣΤΙΚΩΝ ΟΡΩΝ

Αριθ. | Πληρούνται οι ακόλουθοι όροι απαλλαγής από τον ΦΠΑ; | BE | DK | ES | FR | AT | SI | SE | Γενικό σύνολο του δείγματος | Έλεγχος επαλήθευσης |

1 | Ο ΑΦΜ/ΦΠΑ του εισαγωγέα (ή του φορολογικού εκπροσώπου του/της) ήταν έγκυρος τη χρονική στιγμή της εισαγωγής | Ναι | Ναι | Όχι (15/30) | Ναι | Όχι (2/30) | Ναι | Ναι | Όχι (17/219) | Το σφάλμα έχει άμεσο δημοσιονομικό αντίκτυπο στο κράτος μέλος εισαγωγής |

2 | Ο ΑΦΜ/ΦΠΑ του τελικού παραλήπτη ήταν έγκυρος τη χρονική στιγμή της εισαγωγής | Όχι (6/34) | Όχι (1/30) | Ναι | Όχι (4/35) | Όχι (1/30) | Ναι | Ναι | Όχι (12/219) | Το σφάλμα έχει άμεσο δημοσιονομικό αντίκτυπο στο κράτος μέλος εισαγωγής |

3 | Υπάρχει απόδειξη ότι η μεταφορά στο κράτος μέλος προορισμού που εμφαίνεται στη θέση 17 α) πραγματοποιήθηκε όντως σε σύντομο χρονικό διάστημα μετά την εισαγωγή | Όχι (20/34) | Όχι (1/30) | Όχι (2/30) | Ναι | Ναι | Όχι (1/30) | Όχι (12/30) | Όχι (36/219) | Το σφάλμα έχει άμεσο δημοσιονομικό αντίκτυπο στο κράτος μέλος εισαγωγής |

4 | Τα αγαθά που παραδόθηκαν στο κράτος μέλος προορισμού είναι ίδια με τα εισαγόμενα αγαθά | Όχι (2/34) | Ναι | Όχι (1/30) | Ναι | Ναι | Ναι | Ναι | Όχι (3/219) | Το σφάλμα έχει άμεσο δημοσιονομικό αντίκτυπο στο κράτος μέλος εισαγωγής |

5 | Ο εισαγωγέας και ο προμηθευτής των αγαθών είναι το ίδιο πρόσωπο (αλλά μπορεί να οριστεί φορολογικός εκπρόσωπος που να ενεργεί εκ μέρους του/της) | Ναι | Ναι | Ναι | Ναι | Ναι | Ναι | Ναι | Ναι | Το σφάλμα έχει άμεσο δημοσιονομικό αντίκτυπο στο κράτος μέλος εισαγωγής |

Αριθ. | Άλλες ουσιαστικές απαιτήσεις | BE | DK | ES | FR | AT | SI | SE | Γενικό σύνολο του δείγματος | Έλεγχος επαλήθευσης |

6 | Η δασμολογητέα αξία και η φορολογική βάση ΦΠΑ είναι ορθές | Όχι (1/34) | Ναι | Ναι | Ναι | Ναι | Όχι (4/30) | Όχι (2/30) | Όχι (7/219) | Το σφάλμα έχει δυνητικό δημοσιονομικό αντίκτυπο στο κράτος μέλος προορισμού |

7 | Υποβλήθηκε πλήρης ανακεφαλαιωτικός πίνακας, όπου περιλαμβάνεται η ενδοκοινοτική παράδοση ή μεταφορά μετά τις παραπάνω εισαγωγές | Όχι (8/34) | Όχι (2/30) | Όχι (16/30) | Ναι | Όχι (28/30) | Όχι (13/30) | Όχι (3/30) | Όχι (70/219) | Το σφάλμα έχει δυνητικό δημοσιονομικό αντίκτυπο στο κράτος μέλος προορισμού |

--------------------------------------------------

ΠΑΡΑΡΤΗΜΑ V

ΕΠΙΒΕΒΑΙΩΣΗ ΤΗΣ ΦΟΡΟΛΟΓΗΣΗΣ ΦΠΑ ΣΤΑ ΚΡΑΤΗ ΜΕΛΗ ΠΡΟΟΡΙΣΜΟΥ

ΚΑΤΑ ΚΡΑΤΟΣ ΜΕΛΟΣ ΕΙΣΑΓΩΓΗΣ

Επιβλήθηκε ΦΠΑ; | BE | DK | ES | FR | AT | SI | SE | Γενικό σύνολο |

Ναι | 18 | 19 | 28 | 25 | 14 | 24 | 27 | 155 |

Όχι | 2 | 2 | 2 | 4 | 7 | 3 | 0 | 20 |

Δεν υπήρξε απάντηση | 8 | 9 | 0 | 6 | 9 | 3 | 3 | 38 |

Γενικό σύνολο | 28 | 30 | 30 | 35 | 30 | 30 | 30 | 213 |

% των θετικών απαντήσεων | 90 % | 90 % | 93 % | 86 % | 67 % | 89 % | 100 % | 89 % |

% των αρνητικών απαντήσεων | 10 % | 10 % | 7 % | 14 % | 33 % | 11 % | 0 % | 11 % |

ΚΑΤΑ ΚΡΑΤΟΣ ΜΕΛΟΣ ΠΡΟΟΡΙΣΜΟΥ

Επιβλήθηκε ΦΠΑ; | BE | BG | CZ | DK | DE | IE | ES | FR | IT | LT | HU | MT | NL | RO | AT | PL | PT | SK | FI | SE | UK | Γενικό σύνολο |

Ναι | 7 | 2 | 4 | 2 | 0 | 1 | 12 | 31 | 25 | 2 | 6 | 0 | 8 | 1 | 8 | 10 | 13 | 7 | 2 | 0 | 14 | 155 |

Όχι | 3 | 0 | 0 | 0 | 0 | 0 | 2 | 2 | 2 | 0 | 2 | 1 | 1 | 0 | 0 | 0 | 2 | 4 | 0 | 1 | 0 | 20 |

Δεν υπήρξε απάντηση | 0 | 0 | 0 | 0 | 34 | 0 | 0 | 0 | 0 | 0 | 0 | 0 | 2 | 0 | 0 | 0 | 0 | 0 | 0 | 1 | 1 | 38 |

Γενικό σύνολο | 10 | 2 | 4 | 2 | 34 | 1 | 14 | 33 | 27 | 2 | 8 | 1 | 11 | 1 | 8 | 10 | 15 | 11 | 2 | 2 | 15 | 213 |

% των θετικών απαντήσεων | 70 % | 100 % | 100 % | 100 % | ά.α. | 100 % | 86 % | 94 % | 93 % | 100 % | 75 % | 0 % | 89 % | 100 % | 100 % | 100 % | 87 % | 64 % | 100 % | 0 % | 100 % | 89 % |

% των αρνητικών απαντήσεων | 30 % | 0 % | 0 % | 0 % | ά.α. | 0 % | 14 % | 6 % | 7 % | 0 % | 25 % | 100 % | 11 % | 0 % | 0 % | 0 % | 13 % | 36 % | 0 % | 100 % | 0 % | 11 % |

--------------------------------------------------